MT Il-Ġurnal Uffiċjali ta’ l-Unjoni Ewropea C 299/1

Is-sitt rapport annwali dwar l-implimentazzjoni ta’ l-Azzjoni Konġunta tal-Kunsill 2002/589/PESK tat-12 ta’ Lulju 2002 dwar il-kontribuzzjoni ta’ l-Unjoni Ewropea għall-ġlieda kontra l-akkumulazzjoni u t-tixrid ta’ SALW li joħolqu nuqqas ta’ stabilità

(2007/C 299/01)

INTRODUZZJONI

Fit-12 ta’ Lulju 2002 il-Kunsill adotta l-Azzjoni Konġunta 2002/589/PESK dwar l-implimentazzjoni ta’ l-Azzjoni Konġunta tal-Kunsill tat-12 ta’ Lulju 2002 dwar il-kontribuzzjoni ta’ l-Unjoni Ewropea għall-ġlieda kontra l-akkumulazzjoni u t-tixrid ta’ armi żgħar u ħfief. Hija teħtieġ reviżjoni annwali ta' l-azzjonijiet meħuda fi ħdan dan il-qafas. Minn dak iż-żmien 'l hawn tħejjew ħames rapporti annwali.

L-UE hija attriċi u kontributriċi ewlenija fil-ġlieda kontra t-tixrid u l-akkumulazzjoni illeċitu ta' SALW u l-munizzjon tagħhom. B'segwitu għall-Istrateġija Ewropea ta' Sigurtà, fil-15-16 ta’ Diċembru 2005 il-Kunsill Ewropew adotta Strateġija ta' l-UE għall-ġlieda kontra l-akkumulazzjoni u ttraffikar illeċitu ta' armi Żgħar u Ħfief u l-munizzjon tagħhom. Dan id-dokument jisħaq dwar il-ħtieġa għal linji politiċi konsistenti fl-oqsma tas-sigurtà u l-iżvilupp, waqt li fl-istess ħin jiġu sfruttati b’mod sħiħ il-mezzi disponibbli għall-UE fuq livelli multilaterali u reġjonali, ġewwa l-Unjoni Ewropea u permezz tar-relazzjonijiet esterni tagħha. Dan iservi bħala gwida politika għal attivitajiet ta’ l-UE f’dan il-qasam permezz tad-diversi strumenti disponibbli u għall-Istati Membri tagħha.

L-Istrateġija ta' l-UE għas-SALW tkompli tieħu kont ta' l-Azzjoni Konġunta 2002/589/PESK li intużat bħala bażi għal azzjonijiet speċifiċi fl-Afrika, l-Asja, l-Amerika Latina, il-Balkani u l-aktar riċentement fl-Ukraina. Mill-1999 madwar EUR 14,5 miljun mill-finanzi tal-PESK ġew impenjati permezz ta' deċiżjonijiet li jimplimentaw din l-Azzjoni Konġunta.

Linji politiċi rilevanti oħra jinkludu l-Programm ta' l-Unjoni Ewropea għall-prevenzjoni tal-kunflitt armat li jappella għal għajnuna ta' żvilupp immirat biex jiġu indirizzati l-kawżi bażiċi ta' kunflitti, il-Programm ta' l-Unjoni Ewropea għall-prevenzjoni u l-ġlieda kontra t-traffikar illeċitu f'armi konvenzjonali u l-Linji Gwida ta' l-Unjoni Ewropea għal tfal f'kunflitti armati.

L-UE tibqa' fuq quddiem nett tal-ġlieda komuni u x-xogħol prattiku għall-prevenzjoni, il-ġlieda u l-qrid tal-kummerċ illeċitu ta’ armi żgħar u ħfief fl-aspetti tiegħu kollha u hija impenjata fl-implimentazzjoni tal-Programm ta' Azzjoni (PoA) tan-NU fil-livell ta' l-UE. Il-finanzjament ta' l-UE (permezz ta' l-Istati Membri, l-FEŻ, il-finanzjament Komunitarju u r-riżorsi mill-baġit tal-PESK) jibqa' wieħed mis-sorsi ewlenin ta' għajnuna finanzjarja għall-implimentazzjoni tal-PoA tan-NU.

Matul il-Konferenza ta' Reviżjoni tal-PoA tan-NU, l-Unjoni Ewropea ppreżentat fit-30 ta' Ġunju 2006 ħarsa ġenerali komprensiva ta' l-attivitajiet tagħha għall-appoġġ tal-ġlieda kontra armi żgħar u ħfief. Rappreżentanti mill-Presidenza ta' l-UE (Awstrija), is-Segretarjat tal-Kunsill/l-Uffiċċju tar-Rappreżentant Personali tar-RGħ u l-Kummissjoni Ewropea ppreżentaw il-politika ġenerali tas-SALW ibbażata fuq l-Istrateġija l-ġdida ta' l-UE dwar is-SALW u l-munizzjon u spjegaw kif din qed tissarraf f'attivitajiet konkreti permezz ta' strumenti varji.

Dan ir-rapport ikopri l-Azzjoni Konġunta tal-Kunsill 2002/589/PESK kif ukoll il-Programm ta’ l-UE għall-prevenzjoni u l-ġlieda kontra t-traffikar illeċitu ta’ l-armi konvenzjonali li ġie adottat mill-Kunsill fis-26 ta’ Ġunju 1997. Huwa jiffoka fuq l-attivitajiet imwettqa fl-2006. Huwa tħejja mis-Segretarjat tal-Kunsill u jinkludi kontribuzzjonijiet nazzjonali mill-Istati Membri.

Dan ir-rapport huwa mqassam fi tliet partijiet u anness:

— Parti I tkopri l-isforzi ta’ l-Istati Membri biex jindirizzaw il-problemi relatati ma’ l-armi żgħar u ħfief;

— Parti II tindirizza l-isforzi ta’ l-implimentazzjoni nazzjonali;

— Parti III tkopri l-parteċipazzjoni fil-ħidma ta' organizzazzjonijiet internazzjonali u reġjonali.

— L-anness jelenka punti fokali għas-SALW fil-livell nazzjonali u fi ħdan l-istituzzjonijiet ta' l-UE.

I. SFORZI TA’ IMPLIMENTAZZJONI NAZZJONALI

AWSTRIJA

Il-kontrolli fuq l-esportazzjoni ta' l-armi tjiebu ħafna permezz ta' l-Att dwar il-Kummerċ Barrani l-ġdid ta' l-2005 u r-Regolament sussegwenti ta' l-2006. Wara li f’Ottubru ta’ l-2005 l-Att ġdid dwar il-Kummerċ Barrani ta’ l-Awstrija (“Außenhandelsgesetz”) daħal fis-seħħ ir-Regolament dwar il-Kummerċ Barrani (FTAR, il-Gazzetta tal-Liġi Federali II, Nru 121/2006) li jimplimenta l-AKB daħal fis-seħħ kmieni fl-2006. Din il-leġislazzjoni implimentattiva tarmonizza l-għoti ta' liċenzji bid-dispożizzjonijiet rilevanti tal-Kodiċi ta' Kondotta ta' l-UE dwar l-Esportazzjonijiet ta' l-Armi u tagħmilha obbligatorja għall-kummerċanti Awstrijaċi. Barra minn hekk, hija tiddefinixxi s-sensara u l-attivitajiet ta' senserija f'konformità mal-Pożizzjoni Komuni tal-Kunsill 2003/468/PESK dwar il-kontroll tas-senserija ta’ l-armi.

Ir-Regolament Awstrijakk dwar il-Materjal tal-Gwerra u l-lista tal-Ministeru ta' l-Ekonomija u x-Xogħol dwar tagħmir militari li mhux materjal tal-gwerra jikkorrispondu għall-Lista Militari Komuni ta' l-Unjoni Ewropea. Il-lista Awtrijakka qed tiġi aġġornata l-ħin kollu sabiex tiġi adattata għall-formolazzjonijiet fil-Lista Militari Komuni ta' l-UE. Skond l-AKB il-ġdid l-oġġetti tal-Lista Militari Komuni ta' l-UE huma soġġetti għal ħtieġa ta' liċenzja għall-esportazzjoni, it-transitu u s-senserija. Il-kummerċ fil-Komunità stess f'oġġetti fifil-Lista Militari Komuni ta' l-UE huwa — b'ċerti eċċezzjonijiet — soġġett għal proċedura ta' monitoraġġ. L-assistenza teknika f'konnessjoni ma' l-iżvilupp, il-produzzjoni, l-immaniġġar, l-operazzjoni, il-manteniment jew tip ta' manutenzjoni oħra, il-ħżin, l-ittestjar jew il-proliferazzjoni ta' sistemi ta' armi konvenzjonali b'kapaċità militari ma tingħatax jekk tali assistenza tikkontradixxi xi miżuri restrittivi abbażi tal-Pożizzjonijiet Komuni ta' l-UE jew Azzjonijiet Komuni ta' l-UE, ir-Riżoluzzjonijiet ta' l-OSKE jew riżoluzzjonijiet li jorbtu tal-Kunsill tas-Sigurtà tan-Nazzjonijiet Uniti. Barra minn hekk, regolament li jingħadda mill-Ministeru għad-Difiża jelenka materjal tal-gwerra u armi oħra li huma kkunsidrati għad-destruzzjoni. Din il-lista hija mfassla abbażi tad-definizzjonijiet ta' l-UE u l-OSKE.

Proċedura

Fil-mixja lejn il-Presidenza ta’ l-UE ta’ l-Awstrija l-kooperazzjoni u l-koordinazzjoni bejn il-Ministeru għall-Affarijiet Barranin, il-Ministeru għall-Intern, il-Ministeru għall-Affarijiet Ekonomiċi u x-Xogħol u l-Ministeru tad-Difiża ġew imsaħħa. Laqgħat li jinvolvu dawn il-ministeri qed jinżammew fuq bażi regolari.

BELĠJU

F'konformità ma' l-impenji internazzjonali tiegħu, il-Belġju adotta fit-8 ta' Ġunju 2006 liġi ġdida dwar l-armi, (ippublikata fil-Gazzetta Uffiċjali Belġjana (Moniteur Belge) fid-9 ta' Ġunju 2006) sabiex ikun ikkontrollat aħjar, b'mod partikolari, il-pussess minn persuni ċivili ta' SALW.

BULGARIJA

l-ebda leġislazzjoni ġdida ma ġiet adottata. Il-mekkaniżmi tal-kooperazzjoni nazzjonali, il-koordinazzjoni inter-ministerjali u inter-governamentali u l-modi u l-mezzi għall-iskambju ta' informazzjoni bejn l-aġenziji amministrattivi u ta' l-infurzar tal-liġi huma stipulati u definiti fid-dettall fid-dispożizzjonijiet rispettivi tal-“Liġi dwar il-Kontroll ta' l-Attività fil-Kummerċ Barrani f'Armi u Oġġetti u Teknoloġiji b'Użu Doppju”. L-informazzjoni dwar miżuri leġislattivi kif ipprovduta fir-rapporti nazzjonali ta' l-2002, l-2003 u l-2005 dwar il-Programm ta' Azzjoni għas-SALW tan-NU għadha tapplika.

B'emenda fid-9 ta' Mejju 2006 għall-Liġi dwar il-Kontroll fuq Splussivi, Armi tan-Nar u Munizzjon, ġie introdott il-Permess Ewropew għall-Armi tan-Nar (EFP). L-EFP huwa dokument uffiċjali maħruġ lil persuna li għandha permess iġġorr u tuża arma tan-nar meta tgħaddi minn territorju ta' Stat Membru ta' l-UE għal dak ta' ieħor. L-EFP fih numru; data ta' skadenza; data personali dwar il-persuna; u t-tip, il-marka, il-mudell, il-kategorija, il-kalibru u n-numru tas-serje ta' l-arma tan-nar, kif ukoll informazzjoni dwar it-tip ta' arma tan-nar li għalih il-permess inħareġ u dwar projbizzjonijiet jew permessi fl-Istati Membri ta' l-UE kkonċernati.

Għalkemm ma ġewx introdotti bidliet fis-sistema tal-kontroll ta' l-esportazzjoni għall-perijodu ta' rappurtar, fl-2006 inbeda proċess ta' reviżjoni tal-leġislazzjoni eżistenti dwar il-kontroll ta' l-esportazzjoni bil-ħsieb ta' l-adeżjoni tal-Bulgarija ma' l-UE fl-1 ta' Jannar 2007. L-objettiv ewlieni ta' din ir-reviżjoni kienet li jkun hemm koerenza u konformità mad-dispożizzjonijiet ta' l-UE fil-qasam tal-kontroll ta' l-esportazzjoni, kif ukoll biex tittejjeb l-implimentazzjoni prattika tagħha. B'riżultat ta' dan, il-liġi eżistenti dwar il-Kontroll ta' l-Esportazzjoni ta' Armi u Oġġetti b'Użu Doppju ġie emendat mill-Assemblea Nazzjonali Bulgara (u daħlet fis-seħħ fil-bidu ta' l-2007). Il-Liġi l-“ġdida” dwar il-Kontroll ta' l-Esportazzjoni żżomm il-miżuri stabbiliti kollha dwar il-kontroll ta' l-esportazzjoni li jirregolaw il-kummerċ fl-armi u, barra minn hekk, issaħħaħ il-miżuri ta' kontroll għall-attivitajiet ta' esportazzjoni mill-ġdid, transitu u senserija (billi ssegwi mill-viċin ħafna l-Pożizzjoni Komuni KE/468/2003 ta' l-UE). F'konformità mal-Pożizzjoni Komuni ta' l-UE, għal kwalunkwe attività ta' senserija hija meħtieġa r-reġistrazzjoni tas-sensar kif ukoll liċenzja individwali għal kull tranżazzjoni ta' senserija.

L-istruttura tas-sistema tal-kontroll ta' l-esportazzjoni tal-Bulgarija tibqa' l-istess bħalma kienet rappurtata preċedentement, bi skambju ta' informazzjoni bejn id-dipartimenti. Il-Bulgarija taderixxi għall-politika responsabbli fil-qasam tal-kontroll tas-SALW u timplimenta l-miżuri rakkomandati li huma stabbiliti mill-Programm ta' Azzjoni tan-NU għall-prevenzjoni, il-ġlieda u l-qrid tal-kummerċ illeċitu ta' SALW sabiex jiġi evitat it-traffikar illeċitu, u l-esportazzjoni mill-ġdid inadegwata, b'rispett tad-drittijiet tal-bniedem fil-pajjiż ta' destinazzjoni finali u għall-paċi internazzjonali u l-istabbiltà reġjonali. Il-miżuri huma indirizzati wkoll għall-prevenzjoni ta' l-użu ta' armi għal ripressjonijiet interni, kif ukoll għal finijiet ta' terroriżmu jew ta' kriminalità organizzata.

Fl-2006 l-Aġenzija Nazzjonali tad-Dwana organizzat diversi korsijiet u ħarrġet 50 uffiċjal tad-dwana fil-qasam tal-ġlieda kontra t-traffikar illeċitu ta' armi b'fokus speċjali fuq is-SALW.

Il-Ministeru tad-Difiża Bulgaru ssottometta l-informazzjoni li ġejja relatata ma' l-attivitajiet nazzjonali dwar is-SALW fl-2006:

— L-ebda bidla fis-sistemi ta' kontroll, responsabbiltà u sigurtà ta' l-armi fil-ħażniet sigrieti fl-Armata Bulgara meta mqabbel ma' dak rapportat qabel;

— L-ebda bidla fin-numri tas-SALW u l-munizzjon, rappurtati bħala żejda għall-Armata;

— Ma twettqet l-ebda distruzzjoni ta' SALW u munizzjon fl-2006.

ĊIPRU

L-esportazzjoni, it-transitu u t-trasferiment mill-ġdid tas-SALW huma rregolati mill-Liġi 354/2002, “Ir-Regolamenti dwar l-Esportazzjoni ta' oġġetti relatati mad-Difiża ta' l-2002”, kif emendat mill-Liġi 602/2004. Il-Liġijiet imsemmija hawn fuq huma allinjati mal-Kodiċi ta' Kondotta Ewropea dwar l-esportazzjonijiet ta' l-armi u mad-Dikjarazzjoni tal-Kunsill 2000/C191/01. L-esportazzjoni, inkluż l-esportazzjoni mill-ġdid, tas-SALW huwa kkontrollat taħt is-superviżjoni tal-Ministeru tal-Kummerċ, l-Industrija u t-Turiżmu u t-transitu u t-trasferiment mill-ġdid tas-SALW jaqa' taħt l-awtorità ta' l-Awtorità tad-Dazji u s-Sisa skond id-dispożizzjonijiet tal-Leġislazzjoni doganali.

L-importazzjoni, il-ksib, il-pussess u t-trasport tas-SALW huma rregolati mill-Liġi 113(1)/2004 “Dwar Armi tan-Nar u Armi mhux tan-nar.” Il-Liġi hija allinjata mad-Direttiva 91/477/KE ta' L-Unjoni Ewropea u mad-Dikjarazzjoni tal-Kunsill 2000/C191/01.

Il-manifattura ta' ċerti SALW hija rregolata mill-Liġi 113(I)2004 (Parti III, Artikolu 7(I). Skond dik il-Liġi, il-manifattura minn ċittadini jew residenti tar-Repubblika hija pprojbita, sakemm ma jkollomx liċenzja valida għal dan il-għan, li tinħareġ mill-Kap tal-Pulizija. Din il-liċenzja speċifika hija pprovduta lil ċittadini, skond il-kondizzjonijiet previsti fil-liġi. Il-kondizzjonijiet jinkludu, fost affarijiet oħra, in-nuqqas ta' kwalunkwe reġistru kriminali min-naħa ta' l-applikant, investigazzjoni dwar jekk il-pussess tal-liċenzja hix perikoluża għalih innifsu, il-gvern u l-ordni pubbliku u fl-aħħar, fuq il-kondizzjoni li jkun għadda eżami mediku tal-gvern. Il-manifattura illegali, il-pussess, il-ħżin u l-kummerċ ta' SALW huma rregolati mill-Liġi 113(I)2004. Il-Liġi tipprevedi sentenzi ta' massimu ta' 15-il sena ħabs u/jew multa ta' 25 000 Lira Ċiprijotta għall-ksur tad-dispoizzjonijiet tagħha.

Fi ħdan il-Kwartjieri Ġenerali tal-Pulizija ta’ Ċipru, ġiet stabbilita fergħa speċjali għaż-żamma tar-reġistri (arkivju nazzjonali ta’ l-armi) waqt li bażi ta' data elettronika tiffaċilita l-qsim ta’ informazzjoni dwar SALW ma’ awtoritajiet kompetenti oħrajn fl-UE, organizzazzjonijiet reġjonali u pajjiżi oħra.

REPUBBLIKA ĊEKA

Il-kategoriji ta' armi elenkati fl-Anness għall-Azzjoni Konġunta tal-Kunsill tat-12 ta' Lulju 2002 dwar il-kontribuzzjoni ta’ l-Unjoni Ewropea għall-ġlieda kontra l-akkumulazzjoni u t-tixrid ta’ armi żgħar u ħfief li joħolqu nuqqas ta’ stabbiltà u li tħassar l-Azzjoni Konġunta 1999/34/PESK (2002/589/PESK) qed jintużaw primarjament fl-Armata tar-Repubblika Ċeka u, fuq skala iżgħar, f'forzi tas-sigurtà oħra (il-Pulizija tar-Repubblika Ċeka, is-Servizz tal-Gwardji tal-Ħabs u l-Qorti, is-Servizz tad-Dwana, is-Servizz ta' l-Informazzjoni tas-Sigurtà). Informazzjoni dwar in-numri ta' armi miżmuma minn dawn il-forzi mhix pubblika; il-ġestjoni ta' dawn l-armi (użu, żamma ta' reġistri, ħżin) taqa' 'l barra mill-kamp ta' applikazzjoni ta' l-Att dwar l-Armi (Att Nru 119/2002). Ladarba l-armi jkunu tneħħew mis-servizz ma' dawn il-forsi, huma jsiru soġġetti għall-Att dwar l-Armi.

Il-pussess ta' dawn il-kategoriji ta' armi għal użu ċivili huwa soġġett għal eżenzjonijiet mogħtija mill-Puliżija tar-Repubblika Ċeka (L-Ispettorati dwar l-Armi, il-Munizzjon u l-Isplussivi fil-Kwartieri Ġenerali tal-Pulizija Distrettwali) skond is-Sezzjoni 9 ta' l-Att dwar l-Armi.

Sal-31 ta' diċembru 2006, id-detenturi ta' permess għal arma fir-Repubblika Ċeka rċevew 627 permess biex jippossjedu jew iġorru dawn it-tip ta' armi. Ingħataw 110 eżenzjoni ġdida lid-detenturi ta' permess għal arma fl-2006. Id-detenturi ta' permess għal arma kellhom il-permess li jippossjedu jew iġorru 791 arma ta' dan it-tip (primarjament għall-użu f'films jew fit-teatru, jew minn aġenziji tas-sigurtà privati). Ma ngħatat l-ebda eżenzjoni ġdida lid-detenturi ta' permess għal arma fl-2006. Il-Pulizija hija awtorizzata tikkontrolla l-miżuri meħuda minn proprjetarji biex jiġi pprevenut it-telf jew is-serq u biex ikun żgurat l-użu sigur ta' l-armi tagħhom. Il-Pulizija għandhom setgħat adegwati għal dan il-għan, inkluż id-dritt li jwettqu spezzjonijiet fid-dar tal-proprjetarju ta' l-arma.

Il-kummerċ f'dawn l-armi huwa soġġett għal leġislazzjoni differenti, b'mod partikolari l-Att dwar il-Kummerċ Barrani f'Materjal Militari (Att Nru 38/1994). Il-kummerċant l-ewwel irid jikseb permess mill-Awtorità tal-Liċenzji fil-Ministeru ta' l-Industrija, u wara jfittex liċenzja separata għal kull transazzjoni. Kull applikazzjoni għal liċenzja hija kkonsidrata wkoll mill-Ministeru ta' l-Intern, fid-dawl ta' l-ordni pubbliku u konsiderazzjonijiet ta' sigurtà interna, u l-Ministeru għall-Affarijiet Barranin, fid-dawl ta' l-interessi tal-politika barranija. Fl-2006 ir-Repubblika Ċeka ppermettiet l-esportazzjoni mhux kummerċjali ta' 238 arma ta' dan it-tip, kollha lejn pajjiżi ta' l-UE. Fil-każijiet kollha l-armi ġew esportati lil pajjiżi ta' l-UE bil-kunsens tagħhom minn qabel. Ma ġiet esportata l-ebda arma pprojbita fuq dan il-bażi lil pajjiż mhux ta' l-UE fl-2006.

Emenda għall-Att li jirregola l-kummerċ barrani f'materjal militari (Att Nru 38/1994 kif emendat) qiegħda tiġi abbozzata attwalment, bil-mira li tissaħħaħ b'mod sinifikanti s-setgħa ta' kontroll ta' l-awtoritajiet tad-dwana Ċeki.

DANIMARKA

Il-Ministeru tal-Ġustizzja Daniż jamministra l-leġislazzjoni Daniża dwar l-armi u l-isplussivi, li tinkludi wkoll ir-regolament dwar armi żgħar u ħfief.

Skond id-dispożizzjonijiet tal-leġislazzjoni Daniża dwar armi u splussivi, armi u munizzjon ma jistgħux jiġu importati, manifatturati, miksuba, posseduti jew miġjura mingħajr liċenzja mill-Ministeru tal-Ġustizzja jew mill-persuna awtorizzata mill-Ministru biex toħroġ tali liċenzji.

Il-leġislazzjoni tistipola wkoll li armi jew splussivi ta' kull xorta, inkluż munizzjon, ma jistgħux jiġu esportati mingħajr liċenzja speċifika mill Ministru tal-Ġustizzja. Din id-dispożizzjoni tinkludi wkoll armi żgħar u ħfief.

Il-Ministru tal-Ġustizzja awtorizza lid-distretti lokali tal-pulizija biex joħorġu xi wħud mil-liċenzji msemmijin hawn fuq fir-rigward ta' armi żgħar u ħfief (pussess ta' armi tan-nar eċċ.).

Bażijiet ta' data u reġistri

Il-pulizija Daniża stabbiliet bażi ta' data elettronika ċentrali (Ir-Reġistru tal-Pulizija ta' l-Armi) li fiha huma reġistrati l-persuni kollha li huma awtorizzati li jippossjedu arma tan-nar abbażi ta' l-applikazzjonijiet riċevuti għal liċenzji għal armi tan-nar u reġistrazzjoni tax-xiri ta' snieter (smoothbore shotguns) eċċ. Ir-reġistru fih ukoll informazzjoni dwar armi mitlufin u misruqin.

Ir-Reġistru tal-Pulizija ta' l-Armi jinkludi l-informazzjoni rilevanti kollha inkluż il-kategorija u t-tip ta' arma, il-manifattura, il-mudell, l-immarkar (numru), il-kalibru u karatteristiċi speċjali. Kull arma hija rreġistrata taħt numru ta' identifikazzjoni speċifiku. Il-pulizija tista' tordna li l-arma tiġi mmarkata bin-numru ta' identifikazzjoni jekk l-arma mhix immarkata mill-manifattur. Ir-reġistru jinkludi wkoll informazzjoni storika li tagħmilha possibbli li tiġi lokalizzata informazzjoni dwar il-proprjetarji preċedenti ta' l-arma.

Informazzjoni dwar armi tan-nar mitlufin eċċ. hija rapportata wkoll lis-Sistema ta' Informazzjoni ta' Schengen (SIS).

Barra minn dan, l-assoċjazzjonijiet ta' l-azzarin Daniżi kollha huma meħtieġa jistabbilixxu r-reġistri tagħhom ta' l-armi li għandhom jinkludu informazzjoni dwar l-armi tan-nar kollha li l-assoċjazzjoni u l-membri tagħha jippossjedu.

Inizjattivi leġislattivi riċenti

Ma kien hemm ebda inizjattiva ta' leġislazzjoni fir-rigward tas-SALW fl-2006.

Fl-1 ta’Ottubru 2004 daħal fis-seħħ att ġdid li jistabbilixxi regoli dwar it-trasport ta’ armi bejn pajjiżi terzi (jiġifieri pajjiżi minbarra d-Danimarka). Ir-regoli jipprojbixxu t-trasport ta’ armi eċċ. lil pajjiżi li jaqgħu taħt embargo ta’ l-armi tan-NU, l-UE jew l-OSKE. Barra minn hekk, hija pprojbita ukoll it-trasportazzjoni bejn pajjiżi terzi li ma ħarġux il-liċenzji ta’ l-esportazzjoni u l-importazzjoni meħtieġa.

Barra minn hekk, fl-14 ta’ Ġunju 2005 il-Parlament Daniż adotta att li jintroduċi, fost affarijiet oħrajn, regolamenti dwar is-senserija ta’ l-armi. Skond dan l-att, mingħajr liċenzja mill-Ministru tal-Ġustizzja jew mill-persuna awtorizzata mill-Ministru sensar huwa pprojbit li jinnegozja jew jirranġa transazzjonijiet li jinvolvu t-trasferiment ta’ armi eċċ., kif definiti fil-leġislazzjoni Daniża dwar l-armi u l-isplussivi, bejn pajjiżi barra l-UE. Barra minn hekk, huwa pprojbit li wieħed ibigħ jew jixtri dawn l-armi eċċ. bħala parti minn trasferiment bejn pajjiżi barra l-UE, jew għall-proprjetarju ta’ l-armi eċċ., biex jirranġa dan it-trasferiment. Il-projbizzjoni ma tapplikax għal attivitajiet imwettqa fi Stat Membru ieħor ta’ l-UE jew barra l-UE minn individwi Daniżi li jgħixu barra l-pajjiż. L-att jimplimenta l-Pożizzjoni Komuni tal-Kunsill Ewropew 2003/468/CFSP tat-23 ta’ Ġunju 2003 dwar il-kontroll tas-senserija ta’ l-armi.

Inizjattivi ta' infurzar riċenti

It-titjib ta' miżuri nazzjonali għall-investigazzjoni kriminali, il-pulizija Daniża ħadet l-inizjattiva fl-2006 fi proġett nazzjonali dwar SALW “Proġett Armi tan-Nar” li jirrigwarda l-intraċċar, l-aġġornar u r-reġistrazzjoni ta' armi.

ESTONJA

L-ebda leġislazzjoni dwar armi żgħar u ħfief ma' daħlet fis-seħħ fl-2006.

Il-proċess ta' l-emendar u l-adattament ta' l-Att dwar l-Armi (li daħal fis-seħħ fil-31.3.2002) inbeda fl-2005 u intemm kmieni fl-2007. Dan l-Att jistabbilixxi l-bażijiet legali u l-proċedura għall-immaniġġar ta' armi u munizzjon, l-għoti tal-permess għal armi u munizzjon li jintużaw għal skopijiet ċivili, l-użu ta' armi u munizzjon għal skopijiet ċivili u t-tneħħija ta' armi u munizzjon mill-użu ċivili, il-ħtiġiet għal ċentri ta' l-isparar u żoni temporanji għall-isparar, u l-bażijiet u l-proċedura għall-eżerċizzju tas-superviżjoni ta' l-istat f'tali oqsma.

F'Ġunju 2006 l-Forzi tad-Difiża Estonjani ddistruġġew 6 000 pistola qadima.

Hemm Kummissjoni dwar Merkanzija Strateġika stabbilita fi ħdan il-Ministeru għall-Affarijiet Barranin. Din hija korp li joħroġ il-liċenzji komposta mir-rappreżentanti ta' l-MFA, il-Ministeru tad-Difiża, il-Ministeru għall-Affarijiet Ekonomiċi u l-Komunikazzjonijiet, il-Bord ta' Sigurtà tal-Pulizija, il-Bord Estonjan tat-Taxxa u d-Dwana, u l-Bord Estonjan għall-Infurzar tal-Liġi. Il-Kummissjoni dwar Merkanzija Strateġika dejjem ikkonsidrat il-promozzjoni ta' taħriġ relatat mas-suġġett tal-merkanzija strateġika bħala importanti ħafna. Fil-Ħarifa ta' l-2006, saru xi lezzjonijiet fl-Estonja dwar is-sistema internazzjonali tal-kontroll ta' esportazzjonijiet u l-kontroll strateġiku ta' merkanzija għall-istudenti tat-tassazzjoni u d-dwana tal-Kulleġġ Finanzjarju ta' l-Akkademja tas-Servizz Pubbliku.

FINLANDJA

Kooperazzjoni, koordinazzjoni u skambju ta’ informazzjoni bejn aġenziji amministrattivi u ta' l-infurzar tal-liġi

F'Mejju 2006, seħħet il-laqgħa tal-Grupp Nazzjonali ta' Koordinazzjoni ta' l-Esperti tas-SALW. Il-Grupp Nazzjonali ta' Koordinazzjoni ta' l-Esperti tas-SALW jinkludi r-rappreżentanti tal-ministeri involuti fil-kontroll ta' l-armi, id-diżarm u n-non-proliferazzjoni tas-SALW u r-rappreżentanti ta' organizzazzjonijiet non-governattivi nazzjonali li għandhom rwol fil-kwistjoni. Il-grupp jiddiskuti fost affarijiet oħra l-politika Finlandiża fir-rigward tas-SALW, l-implimentazzjoni tad-dispożizzjonijiet nazzjonali, reġjonali u globali u r-regolamenti u l-assistenza bilaterali lil proġetti dwar is-SALW. Il-grupp jiltaqa' regolarment taħt il-Ministeru għall-Affarijiet Barranin u għandu rappreżentanti mill-Ministeru tad-Difiża, il-Ministeru ta' l-Intern u l-Ministeru tal-Kummerċ u l-Industrija. Ir-rappreżentanti minn awtoritajiet oħra (dwana, kontroll tal-fruntieri eċċ.) huma mistiedna jipparteċipaw meta dan ikun neċessarju. Organizzazzjonijiet non-governattivi huma mistiedna regolarment.

Leġislazzjoni li ddaħħlet dan l-aħħar, reviżjonijiet ta’ kif taħdem fil-prattika l-leġislazzjoni eżistenti

Il-leġislazzjoni dwar l-Amnestija fuq l-Armi tan-Nar ġiet approvata mill-Parlament fi tmiem l-2003 u daħlet fis-seħħ fl-1 ta' Jannar, 2004. L-għan tal-leġislazzjoni hi li tnaqqas in-numru ta' l-armi illegali u mhux reġistrati fil-Finlandja. Mid-dħul fis-seħħ ta' din il-leġislazzjoni, kien possibbli li wieħed iċedi armi żgħar, munizzjon u splussivi li jkunu illegali lill-pulizija mingħajr ebda konsegwenza legali kemm il-darba dawn ma jkunux intużaw f'att kriminali. In-numru totali ta' armi tan-nar ċeduti kien madwar 4 000 matul l-2006.

Il-proprjetarju ta' arma tan-nar illegali jista' wkoll japplika għal liċenzja biex iżomm l-ixkubetta jew biex jittrasferiha lil persuna oħra li jkollha liċenzja permezz tal-pulizija. Dawk l-armi li l-proprjetarju ma jixtieqx iżomm jew jittrasferixxi lil persuna oħra li jkollha liċenzja huma diżattivati jew jingħataw lill-istat. Xi wħud minnhom huma mibjugħin mill-pulizija fl-irkanti pubbliċi uffiċjali lil kollezzjonaturi u persuni oħra li għandhom liċenzja li jkollhom arma.

FRANZA

Senserija

Ġiet abbozzata liġi li tistabbilixxi sistema ta’ awtorizzazzjoni minn qabel għal transazzjonijiet minn sensara u għandha tiġi eżaminata mill-parlament fiż-żmien qasir. Din is-sistema ta’ kontroll ser tapplika għal persuni residenti jew stabbiliti fi Franza u ser tinkludi penalitajiet legali. It-transazzjonijiet ta’ xiri u bejgħ mill-ġdid mwettqa barra minn Franza minn persuni residenti jew stabbiliti, li jevitaw l-proċeduri ta’ kontroll ta’ l-esportazzjoni, ser ikunu soġġetti għall-istess kondizzjonijiet.

Ġie abbozzat ukoll abbozz ta’ digriet li jimplimenta dawn id-dispożizzjonijiet. L-istabbiliment ta’ reġim ta’ kontroll minn qabel għal transazzjonijiet minn negozjanti għalhekk ser jiżdied mal-kontrolli fuq persuni fiżiċi jew ġuridiċi li jagħmluha ta’ negozjanti.

Embargos

Ġiet abbozzata proposta għal liġi biex tiġi emendata l-liġi kriminali u għandha tiġi eżaminata mill-parlament fiż-żmien qasir. Din tiddefinixxi embargo u tipprovdi għal sanzjonijiet penali jekk ikun hemm ksur ta’ embargo jew miżuri restrittivi.

Inizjattivi oħra

Għal bosta snin, Franza wriet trasparenza ikbar f'rapport annwali lill-parlament dwar l-esportazzjonijiet ta’ l-armi, li huwa mqassam mhux biss fi Franza iżda wkoll barra mill-pajjiż (ambaxxati u organizzazzjonijiet internazzjonali). Ir-rapport jippreżenta prattiċi ta’ kontroll nazzjonali, u eżerċizzji internazzjonali fil-qasam tal-kontroll ta’ l-esportazzjoni li fih tipparteċipa Franza. Fih ukoll bosta statistiċi, inkluż dawk dwar l-esportazzjonijiet ta’ armi żgħar u ħfief.

ĠERMANJA

Laqgħat regolari tal-grupp nazzjonali ta' koordinazzjoni għall-kwistjonijiet SALW kienu organizzati mill-punt fokali nazzjonali. Dawn il-laqgħat jiġbru flimkien lil esperti ta' l-armi u tal-kontroll ta' l-esportazzjoni mill-ministeri, l-amministrazzjonijiet, l-organizzazzjonijiet non-governattivi u l-industrija sabiex jiġu indirizzati l-kwistjonijiet relatati ma' l-armi żgħar u ħfief inkluż il-munizzjon tagħhom. Il-grupp jiddiskuti fost affarijiet oħra l-politika Ġermaniża fir-rigward tas-SALW f'for a internazzjonali u reġjonali, l-assistenza multilaterali u bilaterali kif ukoll l-implimentazzjoni tad-dispożizzjonijiet nazzjonali, reġjonali u globali u r-regolamenti. Il-laqgħat huma ppresjeduti minn rappreżentant mill-Uffiċċju Federali għall-Affarijiet Barranin.

Ittieħdu diversi inizjattivi fir-rigward tal-kooperazzjoni bejn korpi amministrattivi u aġenziji ta' l-infurzar tal-liġi fil-livell nazzjonali. Dawn koprew leġislazzjoni li ddaħħlet dan l-aħħar iżda wkoll reviżjonijiet ta’ kif taħdem fil-prattika l-leġislazzjoni eżistenti. Miżuri ta' taħriġ kienu parti regolari ta' dawn l-isforzi. Fl-2006 dawn l-inizjattivi kienu jinkludu dan li ġej:

Sabiex timplimenta l-Pożizzjoni Komuni ta’ l-UE dwar is-senserija (2003/468/PESK), il-Ġermanja emendat il-leġislazzjoni ta’ l-esportazzjoni tagħha. Kull każ individwali ta' senserija ta' armi relatat ma' armi tal-gwerra u tagħmir militari ieħor li jinsab barra mill-Ġermanja jeħtieġ liċenzja. Fil-prinċipju il-liġi Ġermaniża dwar is-senserija ta' l-armi hija bbażata fuq konnessjoni territorjali, jiġifieri mhix applikabbli f'każijiet mingħajr konnessjoni mat-territorju Ġermaniż. Madankollu meta ċittadini Ġermaniżi li jinsabu fil-Ġermanja jwettqu senserija barra l-pajjiż mingħajr kwalunkwe konnessjoni mat-territorju Ġermaniż dan jikkostitwixxi ħtieġa għal liċenzja.

Sabiex timplimenta l-istrument tan-NU li jippermetti lill-Istati li jidentifikaw u jittraċċaw, fil-waqt u b’mod affidabbli, armi żgħar u ħfief illeċiti, il-Ġermanja bdiet tintroduċi diversi miżuri fir-rigward ta' prattiki nazzjonali ta' immarkar u intraċċar u standards rispettivi.

Għall-esportazzjonijiet ta’ SALW militari barra n-NATO, l-UE u pajjiżi ekwivalenti għan-NATO, il-Ġermanja kompliet tapplika l-prinċipju ta’ “ġdid għal qadim” sabiex tiżgura illi kull meta jkun possibbli r-riċevitur jeqred l-armi li jkollhom jiġu mibdula mill-kunsinna l-ġdida, minflok ma jerġa’ jbiegħhom. B’mod ġenerali, l-esportazzjonijiet ta’ SALW militari m’humiex liċenzjati lil utenti finali privati.

Il-Ġermanja ffirmat il-konvenzjoni tal-Kunsill ta' l-Ewropa dwar il-Prevenzjoni tat-Terroriżmu fl-24 ta' Ottubru 2006.

GREĊJA

Għall-2006 l-mira stabbilita fil-qafas tal-politika dwar il-kriminalità kienet li jiżdiedu l-konfiski ta' SALW posseduti u kummerċjalizzati illegalment, permezz ta' l-abbozzar mill-Awtoritajiet tal-Pulizija kompetenti ta' pjanijiet ta' azzjoni speċjalizzati u mmirati.

A. Sforzi ffukati fuq żewġ direzzjonijiet:

(1) il-kontroll tal-kummerċ legali fl-armi, fl-istadji kollha tiegħu (importazzjoni, kummerċ, pussess, użu);

(2) l-intensifikazzjoni tal-kontrolli, f'kooperazzjoni ma' awtoritajiet kompetenti oħra, bil-mira tkun l-intraċċar u l-konfiska ta' Armi Żgħar u Ħfief importati, kummerċjalizzati, posseduti u użati illegalment.

(a) Miżuri għall-kontroll tal-kummerċ legali tas-salw

— Il-Ministeru ta' l-Ordni Pubbliku li jħaddem bażi ta' data elettronika, huwa l-Awtorità Ċentrali Nazzjonali għall-kondiviżjoni ta' informazzjoni u huwa kapaċi jirċievi u jgħaddi direttament informazzjoni dwar l-armi kollha li huma kummerċjalizzati u posseduti legalment. Din il-bażi ta' data hija aġġornata l-ħin kollu biex tinkludi kwalunkwe bidla fl-istatus tal-pussess.

— L-armi kollha neqsin — kemm jekk huma mitlufa, misruqa, sottratti, ittraċċati — jiddaħħlu f'din il-bażi ta' data sabiex jiġu konfiskati jew użati bħala evidenza fi proċedimenti kriminali, bil-mira tkun l-identifikazzjoni tagħhom fil-każ li jinstabu. Din il-bażi ta' data tagħti l-istorja ta' kull arma, mill-importazzjoni tagħha sad-detentur legali finali tagħha (reġistri ta' l-armi).

Barra minn hekk, din il-bażi ta' data tiffaċilità l-iskambju ta' informazzjoni dwar SALW ma' awtoritajiet oħra fi u lil hinn mill-Greċja.

— Numru minimu ta' kontrolli ġew stabbiliti għal kull xahar f'kull impriża li hija attivata legalment fil-kummerċ ta' l-armi. Id-data ta' kontroll hija kontro kkontrollata fil-bażi ta' data elettronika.

— Id-dispożizzjonijiet tal-Liġi 2168/1993 applikabbli u d-Deċiżjonijiet Ministerjali rilevanti huma osservati strettament. Dawn ir-regolamenti jikkostitwixxu l-qafas regolatorju maġġuri fil-Greċja li jirregolaw il-kwistjonijiet ta' l-armi. Din il-Liġi ġiet armonizzata mad-Direttiva 91/477/KEE u l-Konvenzjoni Schengen. F'xi każijiet, dan il-qafas regolatorju jinkludi dispożizzjonijiet li huma aħrax (l-Artikolu 15 tal-Liġi 2168/1993 u l-Artikolu 272 tal-Kodiċi Kriminali, kif emendat bil-Liġi 2928/2001).

— Il-kummerċ legali f'armi żgħar u ħfief fil-Greċja (importazzjoni — esportazzjoni — kummerċ u transitu) jeħtieġ liċenzja speċjali maħruġa mill-awtorità kompetenti, skond id-dispożizzjonijiet tal-Liġi 2168/1993.

— Hemm kooperazzjoni eċċellenti ma' awtoritajiet ta' prosekuzzjoni oħra tal-Greċja (awtoritajiet tal-portijiet u d-dwana, Korp għall-Prosekuzzjoni ta' Reati Ekonomiċi) kif ukoll ma' l-Awtoritajiet Militari, sabiex l-informazzjoni tkun kondiviża ma' l-awtoritajiet kompetenti tal-pajjiżi li minnhom l-armi jiġu importati fi jew trasportati lejn il-Greċja.

(b) Miżuri għall-kontroll tal-kummerċ legali tas-salw

Minħabba li l-kooperazzjoni bilaterali fil-livell reġjonali u internazzjonali hija kkonsidrata bħala indispensabbli għall-prevenzjoni u t-trażżin tal-kummerċ illegali ta' armi minn pajjiż għal ieħor, il-Greċja ffirmat ftehim ta' kooperazzjoni bejn il-pulizija mal-pajjiżi ġirien tagħha u tipparteċipa f'organizzazzjonijiet internazzjonali, reġjonali u bilaterali (l-Inizjattiva Adrijatika — Jonika, SECI EUROPOL — INTERPOL).

— Vetturi u persuni li jidħlu fil-Greċja huma kkontrollati fil-punti ta' dħul stabbiliti.

— Kontrolli kostanti jitwettqu fil-fruntieri ta' l-art u tal-baħar (f'kooperazzjoni ma' l-awtoritajiet portwali) biex jiġu pprevenuti l-importazzjonijiet illegali ta' armi minn persuni li jidħlu illegalment fil-Greċja.

— Il-każijiet li jkunu żvelati jiġu investigati bir-reqqa, sabiex jinkixfu u jinħattu netwerks li jistgħu jkunu attivati fil-kummerċ illegali ta' armi.

— Jittieħdu miżuri speċjali f'postijiet bi problemi kbar fil-kummerċ, il-pussess u l-użu ta' armi, f'kooperazzjoni mal-komunitajiet u l-korpi lokali.

F'dan l-istadju, għaddejja proċedura fir-rigward ta' l-emendar ta' xi dispożizzjonijiet tal-leġislazzjoni nazzjonali bażika dwar l-armi bil-ħsieb ta' l-introduzzjoni ta' ċerti regolamenti ġodda, bħal dwar ir-reġistrazzjoni ta' persuni li jaġixxu ta' medjaturi f'transazzjonijiet ta' armi (sensara — senserija) u d-definizzjoni ta' attivitajiet speċifiċi li għandhom ikun soġġetti għall-kontroll u l-liċenzjar.

Fir-rigward ta' l-immarkar:

— Fil-Greċja m'hemmx kumpanniji li jipproduċu armi għal użu kummerċjali. Hemm Kumpanija Statali waħda biss li tipproduċi armi għall-Ministeru tad-Difiża.

— Fir-rigward tal-metodu ta' l-immarkar tal-pajjiż produttur, il-Greċja tappoġġa s-sistema ta' immarkar NATA STANAG 1 059.

Numru totali ta' armi konfiskati mill-Pulizija Griega fl-2006: 1 179 (88 azzarin awtomatiku/azzarin, 303 pistoli, 114-il xkubetta ta' l-idejn, 674 xkubetti tal-kaċċa). Dawn l-armi jikkostitwixxu provi fi proċedimenti legali u huwa f'idejn il-qrati kompetenti biex jiddeċiedu dwar l-eżitu tagħhom, skond l-Art. 16 tal-Liġi 2168/1993.

UNGERIJA

Is-sistema ta’ liċenzjar Ungeriża għandha tliet saffi bi proċeduri pjuttost stretti. Din is-sistema tinkludi l-passi proċedurali li ġejjin:

1. Liċenzja għall-Attività (jiġifieri reġistrazzjoni tal-kummerċjanti)

2. Dawk il-kummerċjanti reġistrati li bi ħsiebhom jidħlu fi djalogi kummerċjali ma' msieħba barranin iridu jiksbu Liċenzja għan-Negozjar minn qabel li tippermettilhom li jipproċedu bin-negozjati u li jikkonkludu kuntratt.

3. Imbagħad, biex iwettaq kuntratt, l-applikant irid jikseb Liċenzja għall-Kuntratt (awtorizzazzjoni ta' esportazzjoni/importazzjoni).

L-Uffiċċju Ungeriż għal-Liċenzjar Kummerċjali għandu l-mandat biex joħroġ il-liċenzji kollha relatati mal-kummerċ f'tagħmir militari inkluż il-munizzjon u s-servizzi. Applikazzjonijiet għal liċenzji huma kkonsidrati u mogħtija fuq bażi ta' każ b'każ. Liċenzji tat-tip “miftuħa” jew “ġenerali” ma jeżistux fis-sistema ta' kontroll ta' l-esportazzjoni Ungeriża ta' armi konvenzjonali. Liċenzji jinħarġu wara l-approvazzjoni tal-Kumitat Inter-Ministerjali dwar il-Kummerċ Barrani f'Tagħmir Militari (minn issa “l-ICTME”). Dan il-korp huwa responsabbli għall-gwida politika. Rappreżentanti tal-ministeri u l-awtoritajiet nazzjonali kollha kkonċernati, inkluż membri tas-servizzi ta' l-intelligence, ipoġġu fuq l-ICTME.

Id-Digriet tal-Gvern 16/2004 (II.6.) jinkorpora regolamenti għal vjaġġi ta' transitu, li japplika l-istess regoli proċedurali bħal fil-każ ta' esportazzjonijiet. Dan ifisser li kull applikazzjoni għal transitu trid tiġi sottomessa minn qabel u hija valutata bl-istess skrutinju, każ b'każ u kontra l-istess kriterji bħall-applikazzjonijiet għal esportazzjoni. Il-kumpaniji li huma stabbiliti fl-Ungerija biss jistgħu japplikaw għal liċenzji għal transitu. Il-liċenzji għal transitu fil-każ ta' tagħmir militari letali, munizzjon attiv, splussivi u merkanzija perikoluża oħra jeħtieġu lit-trasportatur responsabbli li jkollu skorta ta' sigurtà armata tul ir-rotta ta' transitu: mill-punt ta' dħul sal-punt ta' ħruġ.

Il-manifattura, il-pussess, il-kummerċ, il-ħżin jew it-trasferiment illegali tas-SALW jikkostitwixxu reat kriminali. Gruppi, kumpaniji u individwi li huma impenjati f'dawn l-attivitajiet jiġu identifikati u prosekutati.

Sabiex tiġi kkontrollata s-senserija ta' l-armi u jiġu evitati modi kif wieħed jaħrab mill-embargi tan-NU, l-UE jew l-OSKE fuq esportazzjonijiet ta' l-armi, kif ukoll il-kriterji stabbiliti fil-Kodiċi ta’ Kondotta ta’ l-Unjoni Ewropea dwar l-Esportazzjoni ta’ l-Armi, id-Digriet tal-Gvern 16/2004. (II.6.) jieħu kont tar-rakkomandazzjonijiet u l-Linji Gwida dwar l-Aħjar Prattika ta' l-organizzazzjonijiet internazzjonali rilevanti u l-Pożizzjoni Komuni 2003/468/PESK dwar il-kontroll tas-senserija adottata mill-Kunsill ta' l-Unjoni Ewropea fit-23 ta' Ġunju 2003.

L-Artikolu 2 Paragrafu 2 ċ) tad-Digriet tal-Gvern jgħid hekk “biex wieħed jaġixxi bħala rappreżentant, aġent, sensar jew intermedjarju fir-rigward ta' tagħmir militari jew assistenza teknika, fit-territorju tar-Repubblika ta' l-Ungerija jew 'il barra minnu, il-liċenzji meħtieġa huma: liċenzja għall-attività, liċenzja għan-negozjar u liċenzja għal kuntratt.”

Dan ifisser li l-Ungerija tikkontrolla l-attivitajiet tas-senserija imwettqa fit-territorju tagħha u wkoll lil hinn, minn sensara li huma residenti Ungeriżi jew li huma stabbiliti fit-territorju tar-Repubblika ta' l-Ungerija.

Bħal fil-każ ta' l-esportazzjonijiet, fil-każ tas-senserija l-applikazzjonijiet kollha huma valutati, fost affarijiet oħra, kontra d-dispożizzjonijiet tal-Kodiċi ta’ Kondotta ta’ l-Unjoni Ewropea dwar l-Esportazzjoni ta’ l-Armi. L-Uffiċċju ta' Liċenzjar Kummerċjali Ungeriż iżomm reġistri ta' minimu ta' 10 snin tal-persuni u l-entitajiet kollha li kisbu liċenzja għal attivitajiet ta' senserija. Barra minn dan, huwa stabbilit ukoll reġistru tas-sensara ta' l-armi, iżda r-reġistrazzjoni jew l-awtorizzazzjoni biex wieħed jaġixxi ta' sensar ma tissostitwixxi bl-ebda mod il-ħtieġa li wieħed jikseb il-liċenzja jew l-awtorizzazzjoni bil-miktub neċessarja għal kull tranżazzjoni. Meta jivvaluta l-applikazzjonijiet biex wieħed jaġixxi ta' sensar, l-Uffiċċju ta' Liċenzjar Kummerċjali Ungeriż jieħu kont ir-reġistri ta' l-involviment f'attivitajiet illeċiti fil-passat mill-applikant.

IRLANDA

Fl-2006 d-Dipartiment ta' l-Impriżi, l-Kummerċ u l-Impjiegi fassal leġislazzjoni ġdida dwar kontrolli ta' l-esportazzjoni, li ġiet ippubblikata f'Jannar 2007. Ladarba tiddaħħal il-leġislazzjoni l-ġdida ser timmodernizza u ssaħħaħ is-sistema strateġika ta' kontrolli ta' l-Irlanda kif ukoll tiżgura l-konformità sħiħa ma' l-obbligi internazzjonali ta' l-Irlanda fil-qasam tal-kontroll ta' l-esportazzjoni.

M'hemm l-ebda leġislazzjoni speċifika nazzjonali dwar it-transitu ta' armi żgħar u ħfief. Skond il-leġislazzjoni Irlandiża attwali, madankollu, l-importazzjoni, it-transitu, it-trasferiment mill-ġdid u l-esportazzjoni ta' armi żgħar u ħfief lil u minn pajjiżi ta' l-UE jridu jkunu liċenzjati skond l-Atti dwar l-Armi tan-Nar, 1925 sa 2006 u r-Regolamenti tal-KE dwar (il-Ksib u l-Pussess) ta' Armi u Munizzjon, ta' l-1993. L-esportazzjonijiet ta' armi tan-nar lill-pajjiżi kollha huma wkoll soġġetti għall-Att dwar il-Kontroll ta' l-Esportazzjonijiet, 1983 u l-Ordnijiet li saru skont dak l-Att. Bħalissa, l-Ordni rilevanti hija l-Ordni dwar il-Kontroll ta' l-Esportazzjonijiet, 2005, li tinkludi pistoli u “partijiet komponenti tagħhom” fir-rigward ta' tagħmir militari ġenerali.

Sabiex arma tan-nar tiġi esportata, hemm varji ħtiġiet legali skond id-destinazzjoni. Jekk l-applikant ma jkollux ċertifikat validu għal armi nan-nar għall-arma tan-nar li trid tiġi esportata hu jrid jikseb Awtorizzazzjoni ta' Esportazzjoni mill-An Garda Síochána (il-forza nazzjonali tal-pulizija). Barra minn hekk, fil-każ ta' esportazzjonijiet lil Stati Membri ta' l-UE, hija meħtieġa liċenzja għall-esportazzjoni mill-Ministeru tal-Ġustizzja, l-Ugwaljanza u r-Riforma tal-Liġi. Fil-każ ta' esportazzjonijiet lil pajjiżi 'l barra mill-UE, hija meħtieġa liċenzja għall-esportazzjoni mill-Ministru ta' l-Impriżi, l-Kummerċ u l-Impjiegi.

Fir-rigward ta' l-importazzjoni ta' armi żgħar u ħfief, liċenzja għall-importazzjoni mogħtija mid-Dipartiment tal-Ġustizzja, l-Ugwaljanza u r-Riforma tal-Liġi hija meħtieġa għal applikant li ma jkollux ċertifikat validu għal armi tan-nar għall-arma tan-nar in kwistjoni. Meta jeżisti ċertifikat validu għal armi tan-nar għall-arma tan-nar li għandha tiġi importata, dokument ta' kunsens minn qabel (Artikolu 11) huwa meħtieġ biex l-arma tan-nar tiddaħħal fl-Istat, skond id-Direttiva KE 91/477/KEE.

Ebda arma żgħira jew ħafifa m'hi attwalment manifatturata fl-Irlanda. Huwa reat li wieħed jimmanifattura armi tan-nar mingħajr ma jkun irreġistrat biex jimmanifattura mill-Ministru tal-Ġustizzja, l-Ugwaljanza u r-Riforma tal-Liġi. Armi tan-nar preżenti fl-Irlanda jkunu mmarkati fil-każ li jiġu mmanifatturati barra mill-Istat. Xi armi tan-nar qodma jistgħu ma jkunux immarkati, u f'dan il-każ l-An Garda Síochána (il-forza nazzjonali tal-pulizija) hija responsabbli għall-immarkar tagħhom. Negozjanti ta' l-armi tan-nar huma meħtieġa li jżommu reġistri ta' kull trasferiment ta' arma tan-nar għal minimu ta' 5 snin. Il-ġbir u r-rimi ta' l-armi żgħar u ħfief jaqgħu taħt il-kompetenza ta' l-An Garda Síochána u l-Forzi tad-Difiża Irlandiża. Il-ġestjoni u s-sigurtà tal-ħażniet jaqgħu taħt il-kompetenza tad-Dipartiment tal-Ġustizzja u d-Dipartiment tad-Difiża.

Firxa wiesa' ta' emendi għall-Att dwar l-Armi tan-Nar, 1925-2000 ġew promulgati mill-Att dwar il-Ġustizzja Kriminali ta' l-2006.

Ċerti dispożizzjonijiet ta' l-Att dwar l-armi tan-nar għad iridu jiġu mibdija mill-Ministru, inkluż dawk li jipprevedu liċenzji ta' 3 snin għal armi tan-nar posseduti legalment, standards minimi għaż-żamma ta' armi tan-nar minn individwi u kummerċjanti ta' l-armi tan-nar, u standards minimi għal żoni ta' sparar ta' armi tan-nar. Barra minn hekk, il-Ministru jista' jiddikjara permezz ta' Strument Statutorju r-restrizzjoni ta' armi tan-nar u munizzjon speċifikati. Applikazzjonijiet għal arma tan-nar ristretta jistgħu jsiru lill-Kummissarju ta' l-An Garda Síochána soġġett għall-konformità ma' ċerti kondizzjonijiet.

ITALJA

Kooperazzjoni, koordinazzjoni u skambju ta’ informazzjoni bejn aġenziji amministrattivi u ta' l-infurzar tal-liġi

Fl-2009, il-grupp ta’ ħidma ad hoc dwar armi żgħar u ħfief — li ġie stabbilit fl-Italja sa minn Ġunju 2000 taħt il-koordinazzjoni tal-Ministeru għall-Affarijiet Barranin, u li jinkludi rappreżentanti ta’ ministeri relevanti, amministrazzjonijiet ta’ l-infurzar tal-liġi u assoċjazzjonijiet industrijali nazzjonali li huma interessati — iltaqa' darba.

Id-diskussjonijiet iffukaw l-aktar fuq it-tħejjija tal-Konferenza ta' Reviżjoni ta' l-2006 tal-Programm ta' Azzjoni (PoA) tan-NU kontra t-traffikar illeċitu ta’ armi żgħar u ħfief, fuq l-implimentazzjoni ta’ l-istrument multilaterali dwar l-immarkar u l-ittraċċar, kif ukoll dwar l-implimentazzjoni tal-Pożizzjoni Komuni ta' l-UE li tirregola l-attivitajiet ta' senserija.. Ġie kkunsidrat ukoll id-dibattitu fi ħdan fora multilaterali relevanti oħrajn (l-Ewwel Kumitat UNGA, l-OSCE, il-Ftehim Wassenaar, il-G8).

Leġislazzjoni ġdida

L-Italja rratifikat il-Konvenzjoni tan-NU kontra l-Kriminalità Transnazzjonali u l-Protokolli tagħha (inkluż il-Protokoll kontra l-Immanifatturar u t-Traffikar Illeċitu ta’ Armi tan-Nar, il-Partijiet u l-Komponenti u l-Munizzjon tagħhom), fis-16 ta' Marzu 2006 permezz tal-Liġi nru 146/2006. Il-liġi Taljana dwar l-armi tan-nar ġiet emendata għaldaqstant, b'mod partikolari fir-rigward tal-ħżin ta' informazzjoni fir-rigward ta' l-armi tan-nar għal mhux inqas minn għaxar snin u l-immarkar li juri l-pajjiż ta' manifattura.

Inizjattivi oħra

Fl-2006, il-forzi armati Taljani qerdu l-armi żgħar u ħfief li ġejjin, identifikati bħala żejda:

— 770 pistola Beretta, mod. “34”;

— 93 697 azzarin Garand M1;

— 37 390 azzarin ta' l-assalt FAL BM59;

— 8 231-il arma diversa.

Totali: 140 088 arma żgħira u ħafifa ġew distrutti.

LATVJA

Ebda leġislazzjoni ġdida dwar armi żgħar u ħfief ma ġiet introdotta fl-2006.

Fil-futur qrib ser jiġu introdotti xi emendi għal-leġislazzjoni eżistenti fir-rigward ta' kontrolli ta' l-esportazzjoni aktar effiċjenti. Per eżempju, abbozz ġdid ta' Liġi dwar iċ-Ċirkolazzjoni ta' Merkanzija Strateġika ser jiddefinixxi b'mod aktar preċiż l-istituzzjonijiet ta' kontroll, ir-responsabbiltajiet u l-kooperazzjoni tagħhom, kif ukoll it-termini użati fil-liġi inkluż is-senserija. Ser jiġu adottati wkoll regolamenti ġodda li jiddefinixxu listi nazzjonali ta' merkanzija kontrollata kif ukoll l-ordni tal-ħruġ ta' tipi differenti ta' liċenzji.

Il-Liġi dwar iċ-ċirkolazzjoni ta' l-Armi daħlet fis-seħħ f'Jannar 2003. Hija tirregola l-kwistjonijiet ta' l-armi fir-Repubblika tal-Latvja skond il-ħtiġiet internazzjonali u tarmonizza l-leġislazzjoni nazzjonali f'dan ir-rigward, tiddetermina d-drittijiet u l-obbligi tal-persuni fiżiċi u ġuridiċi fir-rigward taċ-ċirkolazzjoni ta' l-armi, il-partijiet tagħhom, il-munizzjon, l-isplussivi, it-tagħmir splussiv u speċjali, u l-prodotti pirotekniċi fir-Repubblika tal-Latvja u d-determinazzjoni tal-klassifikazzjoni ta' dawn l-oġġetti għall-fini li tiġi ggarantita s-sigurtà ta' l-individwu u tal-pubbliku. Il-liġi ma gietx emendata mill-2003. Fl-2003 u l-2004 ġew adottati xi atti leġislattivi addizzjonali li jirregolaw iċ-ċirkolazzjoni ta' l-armi fil-Latvja.

Il-Liġi dwar iċ-Ċirkolazzjoni ta' l-Armi tipprevedi li kull tranżazzjoni li tinvolvi armi żgħar u ħfief teħtieġ liċenzja ta' esportazzjoni, importazzjoni jew transitu ta' merkanzija strateġika. Il-Kumitat dwar il-Kontroll ta' Merkanzija Strateġika joħroġ tliet liċenzji. Ċertifikat dwar l-użu aħħari huwa wieħed mill-prekondizzjonijiet għall-esportazzjoni u t-transitu mit-territorju tar-Repubblika tal-Latvja. Il-ħtiġiet u l-kondizzjonijiet taċ-ċertifikat jitfasslu skond il-ħtiġiet tal-Kodiċi ta' Kondotta ta' l-UE dwar l-Esportazzjoni ta' l-Armi u għandhom ikunu meħtieġa kif previst fil-Liġi dwar iċ-Ċirkolazzjoni ta' Merkanzija Strateġika.

Il-Liġi dwar iċ-Ċirkolazzjoni ta' Merkanzija Strateġika (Mejju, 2004) hija maħsuba biex tiżgura l-kontroll taċ-ċirkolazzjoni ta' merkanzija strateġika skond il-ħtiġiet nazzjonali u internazzjonali għall-monitoraġġ ta' l-esportazzjoni, l-importazzjoni u t-transitu tagħhom.

B’kollox il-pulizija kkonfiskat 569 arma tan-nar fl-2006. Fir-rigward ta' reati differenti, il-pulizija ħatfet armi tan-nar li nkisbu u nħażnu illegalment — 16-il pistola/rivolver, 16-il karabina, 14-il senter, 2 azzarini ta' kalibru żgħir, pistola pnewmatika waħda, 2 pistoli magħmulin mill-individwu stess.

LITWANJA

Fis-6 ta' April 2006 l-Parlament tar-Repubblika tal-Litwanja emenda l-Liġi dwar il-Kontroll ta' Merkanzija Strateġika, li kienet adottata fid-29 ta' April 2004. L-emenda, fost affarijiet oħra, immodifikat il-lista ta' restrizzjonijiet għall-ħruġ ta' liċenzji u mmodifikat id-defnizzjoni ta' senserija (il-modifika hija enfasizzata). Fl-1 ta' Lulju 2006, meta l-liġi emendata daħlet fis-seħħ, is-senserija tfisser negozjati kondotti jew l-arranġament jew il-prestazzjoni ta' tranżazzjonijiet minn persuni fiżiċi jew ġuridiċi residenti jew irreġistrati fir-Repubblika tal-Litwanja u minn sussidjarji ta' persuni ġuridiċi barranin u organizzazzjonijiet oħra li matulhom il-merkanzija inkluża fil-Lista Komuni ta’ Tagħmir Militari tista' tiġi ttrasferita 'l barra mit-territorju tar-Repubblika tal-Litwanja, it-territorju ta' Stat Membru ieħor ta' l-Unjoni Ewropea jew Stat li mhux membru lejn kwalunkwe Stat li mhux membru.

Il-Liġi Temporanja dwar ir-Ritorn Volontarju ta' Armi, Munizzjon u Splussivi u l-Leġitimmazzjoni ta' Armi u Munizzjon daħlet fis-seħħ fl-1 ta' Ottubru 2006 u hija valida sal-31 ta' Marzu 2007. Il-Liġi tagħti amnestija mir-responsabbiltà legali lil persuni li jiddeċiedu jċedu l-armi, il-munizzjon u l-isplussivi li huma jippossjedu illegalment. Hija tistabbilixxi qafas legali biex armi tan-nar, munizzjon u splussivi illeċiti jiġu rtirati miċ-ċirkolazzjoni.

Il-lista ta' pajjiżi soġġetti għal embargoes ta' l-armi min-NU jew l-UE ġiet aġġornata b'mod kostanti. Il-lista attwali tinsab fir-Riżoluzzjoni tal-Gvern tal-Litwanja Nru 237 dwar l-Approvazzjoni tal-Lista ta' l-Istati li għalihom l-esportazzjoni u t-transitu tal-Merkanzija Elenkata fil-Lista Militari Komuni huma Pprojbiti u li għalihom is-Senserija f'Negozjati u Tranżazzjonijiet fil-Merkanzija Elenkata fil-Lista Militari Komuni hija Pprojbita.

Il-Liġi dwar il-Kontroll ta' Armi u Munizzjon qiegħda tiġi riveduta bħal issa. Fost l-emendi, ser tinkiseb il-konformità sħiħa mal-Protokoll dwar l-Armi tan-nar.

LUSSEMBURGU

Ebda leġislazzjoni ġdida ma ġiet introdotta fl-2006.

Il-bażi legali rilevanti hija l-Liġi tal-15 ta’ Marzu 1983 dwar l-armi u l-munizzjon u r-Regolament tal-Gran Dukat tal-31 ta’ Ottubru 1995 dwar l-importazzjoni, l-esportazzjoni u t-transitu ta’ armi, munizzjon u tagħmir intenzjonati speċifikament għal użu militari u t-teknoloġika relatata. L-atti ġew ippubblikati fil-Mémorial, il-ġurnal uffiċċjali tal-Lussemburgu. Il-leġislazzjoni eżistenti qiegħda tiġi riveduta attwalment.

Armi pprojbiti

L-Artikolu 4 tal-Liġi tal-15 ta’ Marzu 1983 dwar l-armi u l-munizzjon jipprojbixxi l-importazzjoni, il-manifattura, il-konverżjoni, it-tiswija, il-ksib, ix-xiri, iż-żamma, il-ħżin, it-trasport, il-ġarr, it-trasferiment, il-bejgħ jew l-esportazzjoni ta', jew il-kummerċ fi, ċerti tipi ta' armi u munizzjon. Madankollu, minkejja dik id-dispożizzjoni, il-Ministru għall-Ġustizzja jista' b'mod partikolari jawtorizza:

(a) l-importazzjoni, il-ksib, ix-xiri, it-trasport, iż-żamma, il-bejgħ, it-trasferiment jew l-esportazzjoni ta', jew il-kummerċ fi, armi u munizzjon li jikkostitwixxu antikitajiet, opri ta' l-arti jew oġġetti dekorattivi jew li huma intiżi biex jiffurmaw parti minn kollezzjoni jew wirja; l-awtorizzazzjoni tista' tkun soġġetta għall-kondizzjoni li l-arma tkun ġiet diżabilitata permanentement;

(b) l-importazzjoni, il-ksib, ix-xiri, it-trasport, iż-żamma, il-bejgħ, it-trasferiment jew l-esportazzjoni ta' armi u munizzjon għal skopijiet xjentifiċi jew edukattivi;

(c) l-importazzjoni, l-esportazzjoni jew it-transitu ta' armi minn barra l-pajjiż li huma destinati għal pajjiż ieħor.

Tali awtorizzazzjoni tista' tkun soġġetta għall-kondizzjoni li l-armi in kwistjoni ma jistgħux jintużaw għal kwalunkwe skop ieħor minn dawk elenkati hawn fuq.

Il-Lussemburgu m'għandu l-ebda sistema nazzjonali ta' tikkettar għall-użu fil-manifattura u/jew l-importazzjoni ta' armi żgħar. M'hemm ebda fabbrika ta' l-armi fil-pajjiż. L-armiera u l-kummerċanti fl-armi u l-munizzjon iridu jżommu reġistru li juri l-armi li jkunu qed jaslulhom u li jkunu qed jitilqu minn għandhom, bl-għamla, il-kalibru u n-numru tas-serje ta' kull arma u l-ismijiet u l-indirizzi tal-fornitur u x-xerrej. Ir-reġistru jrid juri wkoll in-numru u d-data tal-ħruġ ta' l-awtorizzazzjoni ministerjali. Din għandha tintwera fuq talba ta' kull rappreżentant ta' l-awtoritajiet pubbliċi. L-armiera u l-kummerċanti fl-armi jistgħu jkunu meħtieġa jipprovdu kopja tar-reġistru tagħhom lill-Ministru għall-Ġustizzja. Il-kwantitajiet massimi ta' armi u munizzjon li l-armiera u l-kummerċanti fl-armi jista' jkollhom maħżuna huma stabbiliti mill-Ministru għall-Ġustizzja.

Fil-każ ta' rvelli, ġabriet suspettużi jew taqlib ieħor ta' l-ordni pubblika, il-Ministru għall-Ġustizzja jista' jordna l-għeluq jew l-evakwazzjoni ta' kwalunkwe ħanut jew post fejn jinħażnu l-armi u l-munizzjon u t-trasferiment tal-kontenut tagħhom lejn post speċifikat.

Il-ksur tal-Liġi tal-15 ta' Marzu 1983 huma punibbli b'piena ta' ħabs li tvarja minn tmint ijiem sa ħames snin.

Esportazzjoni

Jekk arma tinxtara fil-Lussemburgu għall-esportazzjoni, l-armier għandu japplika għand il-Ministeru tal-Ġustizzja biex ix-xerrej tinħariġlu liċenzja biex jesporta l-arma, jiġifieri jittrasportaha mill-post minn fejn ikun xtraha sal-fruntiera. Applikazzjonijiet għal liċenzji għall-esportazzjoni ta' armi, munizzjon u tagħmir speċifikament intiż għall-użu militari u għat-teknoloġija relatata jridu jkunu akkumpanjati minn liċenzja internazzjonali għall-importazzjoni jew ċertifikat dwar l-użu aħħari. Ir-Regolament tal-Gran Dukat tal-31 ta’ Ottubru 1995, kif emendat, jipprevedi li l-forma u l-kontenut ta' dawk id-dokumenti għandhom jiġu stabbiliti mill-Ministru għall-Affarijiet Barranin, il-Kummerċ Barrani u l-Kooperazzjoni.

Skond id-Direttiva 91/477/KEE dwar il-kontroll ta’ l-akkwist u l-pussess ta’ armi (l-Artikolu 11), il-Lussemburgu jinnotifika lill-Istati Membri l-oħra kkonċernati dwar il-liċenzji maħruġa għall-esportazzjoni lejn pajjiżhom.

L-uffiċċju ta' liċenzjar jista' jeħtieġ li l-applikazzjonijiet għat-transitu ta’ armi, munizzjon u tagħmir intenzjonati speċifikament għal użu militari u t-teknoloġika relatata jkunu akkumpanjati minn dokument li fih l-awtoritajiet kompetenti tal-pajjiż li minnu tiġi l-merkanzija jiċċertifikaw li l-esportazzjoni lejn il-pajjiż ta' destinazzjoni ddikjarat hija awtorizzata.

L-applikazzjonijiet għal liċenzji għall-esportazzjoni jew għat-transitu jridu jkunu akkumpanjati minn impenn, iffirmat mill-applikant, li l-operazzjoni ta' esportazzjoni jew transitu sseħħ f'konformità ma' l-applikazzjoni għal-liċenzja. Wara kull kunsinna ta' merkanzija koperta minn liċenzja għall-esportazzjoni, l-esportatur irid jipprovdi lill-uffiċċju ta' liċenzjar, fi żmien tliet xhur, il-provi li l-merkanzija waslet fil-pajjiż ta' destinazzjoni awtorizzat u li l-importatur qiegħdhom fis-suq domestiku.

Tali provi jingħataw permezz ta' dokument maħruġ mill-awtoritajiet doganali tal-pajjiż importatur, li juri li l-merkanzija esportata ġiet iddikjarata għall-użu domestiku, jew b'dokument ieħor li juri li l-awtorità kwalifikata fil-pajjiż importatur jew kwalunkwe impriża li tkun qed taħdem għal dik l-awtorità għarfet li rċiviet il-merkanzija.

Distruzzjoni ta' armi

Il-metodu użat fil-Lussemburgu (mill-armata, il-pulizija u d-dwana tiegħu) huwa d-distruzzjoni ta' l-armi permezz tal-qtugħ. Dan jitwettaq mill-armeriji rispettivi tagħhom. Il-metall li jispiċċa maqtugħ jitqiegħed f'kontenitur u jiġi ttrasportat mill-persunal ta' l-armeriji lejn fabbrika tal-ħadid, fejn jiddewweb permezz ta' kalkari ta' funderiji elettroniċi, fil-preżenza ta' xhieda. Wara, jsir reġistru ta' l-operazzjoni.

MALTA

Malta ħadet azzjoni xierqa biex toħroġ żewġ avviżi legali L.N. 167/2006 u L.N. 168/2006. Fl-ewwel avviż legali d-diviżjoni fittxet kopertura legali fir-rigward ta' l-importazzjoni u l-esportazzjoni ta' tagħmir li jista' jkun relatat mal-piena kapitali, it-tortura, jew xi trattament inuman jew degradanti ieħor. Fil-qofol dan l-avviż legali pprojbixxa l-assistenza teknika konnessa mat-tiswija, l-iżvilupp, il-manifattura, il-muntaġġ, l-ittestjar, il-manutenzjoni u kull servizz tekniku ieħor konness mal-provvista ta' dan it-tagħmir. Barra minn hekk, ħadd ma tħalla jimporta oġġetti elenkati fl-ewwel skeda mehmuża ma' dan l-avviż legali, irrispettivament mill-oriġini ta' dawn l-oġġetti.

Persuna lanqas ma setgħat tirċievi assistenza teknika relatata ma' dawn l-oġġetti, irrispettivament minn jekk it-talba ġiet minn individwu u kemm jekk minn organizzazzjoni.

L-esportazzjonijiet ta' dawn l-oġġetti saret ukoll soġġetta għal awtorizzazzjoni għall-esportazzjoni irrispettivament mill-oriġini ta' dawn l-oġġetti. L-esportazzjoni ta' oġġetti li jistgħu jintużaw għat-tortura hija permessa biss jekk dawn ser jiġu esportati lejn Stat Membru ta' l-UE jew lit-territorji affiljati għal dawn l-Istati Membri u jekk ser jiġu użati minn membri ta' l-UE jew tan-NU f'operazzjonijiet ta' żamma tal-paċi f'post partikolari. Id-dwana għandha madankollu l-kompetenza li tivverifika l-awtentiċità ta' din id-dikjarazzjoni, bil-ksur ta' dawn il-kondizzjonijiet ikun punibbli bil-liġi, b'multa ta' total ta' mhux aktar minn 5 000 Lira Maltija jew piena ta' ħabs ta' perijodu li ma jkunx aktar minn 5 snin.

L-avviż legali 168/2006 adotta r-Regolament ta' l-UE 1330/2004 u essenzjalment inkorporaha fil-leġislazzjoni nazzjonali Maltija. Dan ir-regolament jiddividi l-lista ta' tagħmir militari f'22 subkategorija, li huma kollha soġġetti għal awtorizzazzjoni qabel ma' l-istess oġġetti jiġu eventwalment esportati. Il-lista tibda, fost affarijiet oħra, b'tagħmir u munizzjon konvenzjonali (ML1-ML5), vetturi ta' l-art u tagħmir (ML6), aġenti kimiċi u tossiċi (ML7), materjal ta' enerġija, bastimenti tal-gwerra, inġenji ta' l-ajru, tagħmir elettroniku, tagħmir enerġetiku b'veloċità għolja, tagħmir blindat u ta' protezzjoni.

Fil-każ ta' dawn l-oġġetti u ta' tagħmir b'użu doppju, id-diviżjoni toqgħod attenta biex tipproċessa l-applikazzjoni fuq il-merti tagħha u f'konformità sħiħa mal-liġi nazzjonali u l-impenji internazzjonali.

OLANDA

Fir-rigward tal-leġislazzjoni dwar armi żgħar u ħfief, l-Olanda m’għamlet ebda tibdiliet fl-2006.

POLONJA

Miżuri legali

Is-sistema legali Pollakka dwar it-trasferimenti ta' l-armi ma fiha l-ebda dispożizzjoni speċifika relatata ma' Armi Żgħar u Ħfief (SALW). Id-dispożizzjonijiet legali fis-seħħ — il-Liġi tad-29 ta' Novembru 2000 dwar il-kummerċ barrani f'merkanzija, teknoloġiji u servizzi b'sinifikat strateġiku għas-sigurtà ta' l-istat, u ż-żamma tal-paċi u s-sigurtà internazzjonali (test unifikat Ġurnal tal-Liġijiet ta' l-2004, Nru 229, punt 2315) stabbilew sistema unifikata għall-kontroll ta' l-esportazzjoni, l-importazzjoni, it-transitu u servizzi relatati (1) Il-Ministeru għall-Ekonomija qed jivverifikaha attwalment, bil-għan li jintroduċi bidliet li għandhom jissimplifikaw u jsaħħu s-sistema tal-kontroll ta' l-esportazzjoni, u fl-istess waqt jagħmilha aktar favorevoli għall-esportaturi.

Id-dispożizzjonijiet tal-Liġi tat-22 ta’ Ġunju 2001 dwar l-implimentazzjoni ta’ attività ta’ negozju bl-iskop tal-produzzjoni u l-kummerċ ta' splussivi, armi, munizzjon, prodotti u teknoloġiji użati mill-Forzi Armati u l-Pulizija (Ġurnal tal-Liġijiet ta l-2001, Nru 67, punt 679 b’emendi sussegwenti) ġew imfassla biex ikunu konformi mad-Direttiva Nru 91/477/KEE tat-18 ta' Ġunju 1991 dwar il-kontroll ta’ l-akkwist u l-pussess ta’ armi. Il-Liġi tat-23 ta' Ġunju 2006 dwar il-bidliet f'ċerti liġijiet minħabba l-adeżjoni tar-Repubblika tal-Polonja ma' l-Unjoni Ewropea (Ġurnal tal-Liġijiet Nru 133, punt 935) emendat id-dispożizzjonijiet ta' l-Art. 3 billi żiedet il-Kapitolu 5 a ġdid li jintroduċi l-obbligu għall-intraprendituri li jittrasportaw l-armi u l-munizzjon fit-territorju ta' l-UE biex jikkonfirmaw il-permessi għat-trasport u l-permessi preliminari għat-trasport. Dawn id-dokumenti jakkumpanjaw kull trasport ta' SALW u munizzjon lejn il-Polonja mill-pajjiżi ta' l-UE, mill-Polonja lejn il-pajjiżi ta' l-UE, u matul it-transitu fit-territorju Pollakk. L-objettiv hu li l-awtoritajiet tal-pajjiżi ta' oriġini u destinazzjoni jiġu żgurati li l-intraprenditur huwa awtorizzat li jwettaq attivitajiet konnessi mal-kummerċ fit-tipi ta' armi u munizzjon speċifikat fid-dokumenti.

Fit-13 ta' Ġunju 2006 l-Kunsill tal-Ministri emenda l-anness għall-Ordinanza tat-23 ta' Novembru 2004 dwar projbizzjonijiet u restrizzjonijiet fuq trasferimenti ta' merkanzija ta' importanza strateġika għas-sigurtà ta' l-istat (Ġurnal tal-Liġi tat-28 ta' Ġunju 2006, Nru 109, punt 750). L-anness emendat fih lista ta' stati li lejhom huwa pprojbit li jiġu esportati armi minħabba sanzjonijiet rilevanti tan-NU u l-UE. Il-bidliet prinċipali għall-Ordinanza jinkludu l-applikazzjoni ta' embargo ta' l-armi lill-Uzbekistan u l-kanċellazzjoni ta' sanzjonijiet kontra l-Afganistan u l-Bosnia u Ħerzegovina.

Miżuri amministrattivi

Qabel ma' jinkiseb permess jew konċessjoni għal attivitajiet konnessi mal-produzzjoni jew il-kummerċ f'armi u munizzjon, intraprenditur huwa obbligat li jattendi taħriġ u jgħaddi eżamijiet xierqa. Il-Ministeru għall-Ekonomija organizza 31 workshop u kors iddedikati għall-kontroll ta' l-esportazzjoni ta' l-armi u s-sistema interna ta' kontroll għal intraprendituri li huma involuti fil-kummerċ ta’ merkanzija, teknoloġij u servizzi ta’ importanza strateġika, inklużi SALW. Total ta' 672 persuna minn 130 kumpannija pparteċipaw fit-taħriġ organizzat fl-2006. Il-kwistjnoijiet koperti mill-Programm ta' Azzjoni fis-SALW tan-NU u d-dokumenti rilevanti ta' l-UE kienu inklużi wkoll.

Għalkemm il-Polonja s'issa ma esportatx Sistemi ta’ Difiża li Jinġarru mill-Bniedem għal kontra Attakki mill-Ajru (MANPADS), ittieħdu passi biex jiġu implimentati bis-sħiħ ir-rakkomandazzjonijiet ta' l-Arranġament ta' Wassenaar li jinsabu fid-dokument “elementi għall-Kontroll ta' l-Esportazzjoni ta' MANPADS” u ġew adottati proċeduri bil-ħsieb ta' l-esportazzjoni potenzjali tagħhom fil-ġejjieni. Applikazzjonijiet potenzjali għal liċenzji għall-esportazzjoni ta' MANPADS jiġu pproċessati f'konformità mal-Liġi tad-29 ta' Novembru 2000 imsemmija hawn fuq.

Proċeduri adegwati tal-ġestjoni ta' l-inventarji u tal-kontroll tal-kontabilità ġew implimentati fil-livelli kollha ta' responsabbiltà għall-faċilitajiet ta' ħżin ta' armi u munizzjon. Ġiet organizzata wkoll sistema ta' rapportar u komunikazzjoni regolari bejn dawn il-livelli. Kull faċilità hija obbligata li żżomm ir-reġistri meħtieġa dwar is-SALW kollha maħżuna mill-mument li tidħol fil-pussess tagħhom, matul kull stadju ta' moviment tal-ħażna, sa ma tintemm il-ħażna jew is-sokor tal-faċilità.

Infurzar

Ir-regolamenti doganali Pollakki baqgħu l-istess matul il-perijodu ta' rapportar. Fl-2006 is-Servizz Doganali saħħaħ aktar il-kontroll tal-qsim tal-fruntieri (triq, marittimi u ajruporti) għal traffikar illegali f'merkanzija, inkluż SALW. Ġew installati numru ta' skanners bir-raġġi X għall-karozzi kif ukoll għat-trakkijiet. Ingħatat attenzjoni speċjali għall-fruntieri tal-Lvant tal-Polonja. Dawn l-inizjattivi ppermettew lill-uffiċjali tad-dwana biex jikxfu u jipprevjenu t-traffikar illegali fi 42 biċċa ta' armi żgħar (xkubetti u pistoli) u 145 728 biċċa ta' munizzjon.

Fl-2006 is-Servizz tal-Gwardja tal-Fruntieri kixef attentati ta' kuntrabandu ta' 49 arma tan-nar, 1 755 oġġett ta' munizzjon ta' armi tan-nar u 66 granata; minn dawn — 34 arma tan-nar u 685 oġġett ta' munizzjon ġew ikkonfiskati lil hinn miż-żona ta' qsim tal-fruntiera. Il-valur ta' l-armi u l-munizzjon ta' kuntrabandu ammonta għal total ta' 8 860 PLN. Is-Servizz tal-Gwardja tal-Fruntieri beda 19-il proċedura preparatorja fir-rigward ta' attentati ta' kuntrabandu, fejn 12 minnhom twettqu fuq il-fruntiera tal-Lvant ta' l-UE.

PORTUGALL

Kooperazzjoni, koordinazzjoni u skambju ta’ informazzjoni bejn aġenziji amministrattivi u ta' l-infurzar tal-liġi

Komplew l-isforzi biex jiġu mrawma l-kooperazzjoni, il-koordinazzjoni u l-iskambju ta’ informazzjoni bejn aġenziji amministrattivi u ta’ l-infurzar tal-liġi fil-ġlieda kontra l-akkumulazzjoni u t-tixrid ta' SALW, kif ukoll fil-prevenzjoni tat-traffikar illeċitu. L-istabbiliment fl-2005 ta' grupp ta' koordinazzjoni kompost minn rappreżentanti mill-Ministeru għall-Affarijiet Barranin, il-Ministeru għall-Affarijiet Interni, is-Servizzi ta' l-Intelligence Portugiżi u l-Ministeru għall-Finanzi kkontribwixxa għal artikolazzjoni aħjar tal-ħidma ta' l-entitajiet kollha involuti.

Leġislazzjoni ġdida

Il-liċenzjar ta' l-importazzjoni u l-esportazzjoni tal-kategoriji ta' armi elenkati fl-Anness ta' l-Azzjoni Konġunta tal-Kunsill huma primarjament ir-responsabbiltà tal-Ministeru għad-Difiża.

Għal kull tranżazzjoni li tinvolvi armi żgħar u ħfief, irid jinkiseb permess mill-Awtorità tal-Liċenzji (fil-Ministeru għad-Difiża jew il-Ministeru għall-Affarijiet Interni, skond jekk l-armi huma għal użu militari jew ċivili.)

Kull applikazzjoni hija kkonsidrata wkoll mill-Ministeru għall-Affarijiet Barranin, fid-dawl ta' l-interessi tal-politika barranija, inkluż il-konformità mal-kriterji li jinsabu fil-Kodiċi ta’ Kondotta ta’ l-Unjoni Ewropea dwar l-Esportazzjoni ta’ l-Armi.

Fl-2006, daħal fis-seħħ qafas legali ġdid li jkopri l-produzzjoni, it-tiswija, l-importazzjoni, l-esportazzjoni, l-akkumulazzjoni ta’ ħażniet, iċ-ċirkolazzjoni, il-kummerċ, il-liċenzjar, l-akkwist u l-pussess ta' armi żgħar u ħfief, il-komponenti u l-munizzjon tagħhom.

Il-Liġi 5/2006 tistabbilixxi sistema komprensiva, inkluż sanzjonijiet kriminali għall-pussess illeċitu, it-traffikar u s-senserija għall-kategoriji kollha ta' l-armi elenkati fl-Anness għall-Azzjoni Konġunta tal-Kunsill tat-12 ta' Lulju 2002.

RUMANIJA

Ebda leġislazzjoni ġdida dwar armi żgħar u ħfief ma ġiet adottata fl-2006.

L-informazzjoni dwar il-qafas legali u miżuri leġislattivi kif ipprovduta fir-rapporti nazzjonali dwar il-Programm ta' Azzjoni għas-SALW tan-NU għadha tapplika. Ir-Rumanija għandha leġislazzjoni adegwata u sistema amministrattiva xierqa biex teżerċita l-kontroll effettiv fuq il-kummerċ f'armi żgħar u ħfief sa mill-1993.

Is-sistema nazzjonali tal-kontroll ta' l-esportazzjoni għal armi konvenzjonali tikkonsisti minn qafas legali, listi nazzjonali ta' kontroll, awtorità nazzjonali tal-kontroll ta' l-esportazzjoni u istituzzjonijiet pubbliċi oħra, il-prinċipji, il-proċeduri, il-proċess ta' awtorizzazzjoni, ir-reġistrazzjoni, l-attivitajiet ta' liċenzjar u kontroll, id-dokumentazzjoni dwar il-kontroll ta' l-esportazzjoni, kif ukoll il-kooperazzjoni u l-assistenza internazzjonali.

Il-kontroll ta' l-esportazzjoni, l-importazzjoni u operazzjonijiet oħra b'armi konvenzjonali huwa rregolat mill-Ordinanza tal-Gvern Nru 158/1999 approvata b'emendi mill-Liġi 595/2004. B'mod sinifikattiv, il-leġislazzjoni Rumena fiha dispożizzjonijiet dwar is-senserija internazzjonali fl-armi, bl-inkorporazzjoni tad-dispożizzjonijiet stabbiliti fil-Pożizzjoni Komuni tal-Kunsill ta' l-Unjoni Ewropea 2003/468/PESK tat-23 ta’ Ġunju 2003. Fil-każ ta' attivitajiet ta' senserija, l-applikazzjonijiet kollha huma vvalutati, fost affarijiet oħra, kontra d-dispożizzjonijiet tal-Kodiċi ta’ Kondotta ta’ l-UE dwar l-Esportazzjoni ta’ l-Armi.

L-operazzjonijiet kollha ta' esportazzjoni mill-ġdid b'armi konvenzjonali, inkluż SALW, huma soġġetti għad-dispożizzjonijiet ta' l-Ordinanza tal-Gvern Nru 158/1999 approvata b'emendi mill-Liġi 595/2004.

L-ewwel pass li jrid jittieħed hu, skond il-leġislazzjoni Rumena, l-awtorizzazzjoni tal-kumpanniji biex iwettqu kummerċ f'armi konvenzjonali. Applikazzjonijiet għal liċenzji huma kkonsidrati fuq bażi ta' każ b'każ. Liċenzji jinħarġu b'kont meħud tal-parir li jingħata mill-Kunsill Inter-aġenzija għall-kontroll ta' l-esportazzjonijiet, l-importazzjonijiet u operazzjonijiet oħra ta' kummerċ f'merkanzija militari, li huwa kompost minn rappreżentanti mill-ministeri u l-awtoritajiet nazzjonali kollha li huma kkonċernati, inkluż membri mis-servizzi ta' l-intelligence.

Permessi għal transitu internazzjonali, trasbord u attivitajiet mhux kummerċjali f'armi konvenzjonali jingħataw fuq bażi ta' każ b'każ.

Fir-Rumanija, bosta ministeri huma involuti fl-implimentazzjoni tal-leġislazzjoni nazzjonali u huma rappreżentati f'attivitajiet internazzjonali fil-qasam ta' l-armi żgħar u ħfief, iżda l-Aġenzija Nazzjonali għall-Kontroll ta' l-Esportazzjonijiet (ANCEX) tibqa' l-awtorità ta' koordinazzjoni fil-qasam tal-leġislazzjoni dwar il-kontroll ta' l-esportazzjonijiet. F'kooperazzjoni mad-Diviżjoni ta' Kontra t-Terroriżmu u l-Kontroll ta' l-Armi (Ministeru għall-Affarijiet Barranin), ANCEX tipparteċipa fl-attivitajiet internazzjonali rilevanti kollha.

Il-Ministeru għall-Affarijiet Interni u r-Riforma Amministrattiva — Ispettorat Ġenerali tal-Pulizija Rumena (GIRP) jikkontrolla l-mod li bih peruni fiżiċi jew ġuridiċi jingħataw l-awtorizzazzjoni li jiksbu, jippossjedu, jżommu, iġorru u jużaw armi tan-nar u munizzjon. Fl-istess waqt, skond il-Liġi Nru 295/2004 dwar armi tan-nar u munizzjon, li ġiet armonizzata mad-direttiva 91/477 KEE, il-GIRP iżomm reġistru tad-detenturi legali kollha ta' armi letali u mhux u jaġġorna l-bażi ta' data tar-Reġistru Nazzjonali ta' l-Armi (www.politiaromana.ro).

Ma kien hemm ebda inizjattiva importanti fir-rigward ta' SALW fl-2006, iżda l-Gvern tar-Rumanija kompla jwettaq ħidma importanti ta' informazzjoni mal-kumpanniji u l-individwi li joperaw fl-industrija nazzjonali tad-difiża sabiex jittejjeb il-fehim ta' u l-konformità mal-leġislazzjoni dwar il-kontroll ta' l-armi. ANCEX tipprovdi din l-informazzjoni lill-kummerċanti permezz tas-sit web tagħha (www.ancex.ro) u torganizza diversi seminars u workshops dwar dan is-suġġett.

Barra minn hekk, skond l-istrument Internazzjonali sabiex jippermetti lill-Istati li jidentifikaw u jittraċċaw, filwaqt u b'mod affidabbli, armi żgħar u ħfief illeċiti, adottat mill-Assemblea Ġenerali tan-Nazzjonijiet Uniti fit-8 ta' Diċembru 2005, ANCEX stabbiliet reġistru dwar it-trasferiment ta' armi. Dan id-dokument fih reġistru ta' l-esportazzjonijiet u l-importazzjonijiet ta' SALW, bin-numru tas-serje, it-tip, il-kwantità, l-oriġini u informazzjoni rilevanti oħra dwar it-trasferimenti.

SLOVAKKJA

Fir-rigward ta' l-implimentazzjoni nazzjonali ta' l-Azzjoni Konġunta ta' l-UE dwar SALW u l-Programm ta’ l-UE għall-Prevenzjoni u l-Ġlieda kontra t-Traffikar Illeċitu ta' Armi Konvenzjonali, l-atti li ġejjin ġew adottati:

L-Att Nru 179/1998 Coll. tal-15 ta' Mejju 1998 dwar il-Kummerċ f'Materjal Militari li jemenda l-Att dwar il-Kummerċ Nru 455/1991 Coll. jirregola fost affarijiet oħra l-kondizzjonijiet għall-kummerċ f'armi militari żgħar u ħfief, il-kondizzjonijiet għal attivitajiet ta' senserija fihom, u l-operazzjoni ta' l-awtoritajiet amministrattivi ta' l-Istat f'dan il-qasam. Matul l-2006 s-Slovakkja implimentat bis-sħiħ il-leġislazzjoni nazzjonali rilevanti.

Dawn l-awtoritajiet nazzjonali huma involuti fil-proċess ta' implimentazzjoni:

1. Il-Ministeru għall-Affarijiet Barranin;

2. Il-Ministeru għall-Ekonomija;

3. Il-Ministeru għall-Intern;

4. Il-Ministeru għad-Difiża;

5. L-Awtorità Doganali;

6. Is-Servizzi ta' l-Intelligence.

Persuna intitolata hija obbligata li twettaqx kummerċ f'materjal militari fuq skala li tali kummerċ ikun jirriżulta biex jikkawża dannu għall-politika barranija, is-sigurtà jew l-interessi kummerċjali jew għall-impenji internazzjonali tar-Repubblika Slovakka jew f'dannu għall-interessi ta' l-organizzazzjonijiet u l-istituzzjonijiet internazzjonali li tagħhom ir-Repubblika Slovakka hija parti, membru jew parteċipant.

Il-ksur ta' l-Att dwar il-Kummerċ f'Materjal Militari jista' jwassal għal multa sa massimu ta' 10 miljuni SKK u/jew piena ta' ħabs sa massimu ta' tmien snin.

Fl-2006 s-Slovakkja ppermettiet l-esportazzjoni ta' total ta' 7 908 SALW u 4 644 SALW ġew importati.

SLOVENJA

Fis-Slovenja hemm bosta ministeri involuti fl-implimentazzjoni tal-leġislazzjoni nazzjonali u l-attivitajiet internazzjonali fil-qasam ta’ l-armi żgħar u ħfief. Il-Ministeru għall-Affarijeit Barranin huwa l-awtorità li twettaq il-koordinazzjoni għall-implimentazzjoni u l-koordinazzjoni ta' l-attivitajiet internazzjonali fil-qasam ta’ l-armi żgħar u ħfief. l-esportazzjonijiet u l-importazzjonijiet ta' l-armi żgħar u ħfief, u l-Ministeru għad-Difiża huwa risponsabbli għall-kontroll ta' l-importazzjoni u l-esportazzjoni ta' l-armi żgħar u ħfief użati għal finijiet militari.

Rapporti Annwali dwar l-esportazzjonijiet u l-importazzjonijiet ta' l-armi huma ppubblikati fuq is-sit web tal-Ministeru għad-Difiża. Il-Pulizija Slovena u l-Amministrazzjoni Doganali huma risponsabbli għall-kontroll tal-fruntieri ta' l-istat u l-qsim tal-fruntieri. Huma jwettqu kontroll dirett fuq il-merkanzija li taqsam il-fruntieri statali. Fl-2006, il-Pulizija ttrattat 238 reat kriminali relatati mal-produzzjoni u l-kummerċ illeċitu ta' armi jew splussivi (152 fl-2005), u bdiet proċedimenti kriminali kontra 261 suspett (161 fl-2005). Fl-2006 kien hemm 22 każ ta' reati kriminali mwettqa minn gruppi kriminali organizzati, filwaqt li kien hemm 4 każijiet simili biss reġistrati fl-2005. Il-pulizija kixfet 192 (127) reat kriminali permezz ta' l-attività tagħha. Fl-2006 l-pulizija ddistruġġiet 637 arma tan-nar ikkonfiskati. 72 oġġett mill-kwantità kollha li nġabret ingħataw lill-Mużew Nazzjonali ta' l-Istorja Kontemporanja.

Isiru laqgħat u koordinazzjoni inter-ministerjali regolari fil-qasam ta' l-armi żgħar u ħfief b'kull Ministeru jieħu rwol attiv skond il-kompetenzi tiegħu.

Fid-Disgħajnijiet, is-Slovenja adottat leġislazzjoni bażika fil-qasam ta' l-armi żgħar u ħfief. Ħarsa ġenerali komprensiva tal-qafas nazzjonali legali dwar l-armi żgħar u ħfief ġiet sottomessa lin-NU fl-2005 fir-rapport nazzjonali dwar l-implimentazzjoni tal-Programm ta' azzjoni tan-NU. Minn dak iż-żmien, u speċifikament fl-2006, ma ġiet adotatta ebda leġislazzjoni ġdida. Madankollu, il-Ministeru għall-Intern issottometta formalment lill-Ministeru għall-Ġustizzja inizjattiva għall-emenda ta' l-Artikolu 310 tal-Kodiċi Kriminali — Produzzjoni u kummerċ illeċitu ta' armi jew splussivi, biex tiġi inkluża l-applikabbiltà extraterritorjali tal-Kodiċi Kriminali f'każijiet li jitwettaq reat kriminali ta' dan it-tip. Ir-raġunament għal tali proposta għal emenda għall-Kodiċi Kriminali hija li reat kriminali bħal dan jista' jitwettaq jekk l-awtur “idaħħal” xi armi illegalment fir-Repubblika tas-Slovenja u/jew jintervjeni fil-bejgħ mill-ġdid ta' armi li ġejjin minn barra l-pajjiż. L-emendi proposti għall-Kodiċi Kriminali mistennija li jidħlu fil-proċedura governamentali u parlamentari fl-2007.

SPANJA

L-aħħar avvenimenti relatati ma’ leġislazzjoni u/jew regolamenti ġodda kienu dawn:

a) Fit-12 ta' Jannar 2006, ġiet introdotta l-Ordni ITC/60/2006 biex jiġu aġġornati l-Anness I tad-Digriet Reali 1782/2004 tat-30 ta' Lulju, dwar ir-Regolazzjoni tal-Kontroll tal-Kummerċ ta' Materjal tad-Difiża, Materjal ieħor u Merkanzija u Teknoloġija b'Użu Doppju u biex jiġu inkorporati l-bidliet maqbula fil-listi ta' kontroll fil-listi internazzjonali dwar il-munizzjon li huma relatati (jiġifieri l-MTCR u l-WA).

b) F’Ottubru 2005, il-Parlament Spanjol ħeġġeġ lill-Gvern biex joħroġ, fi żmien sena, Liġi dwar il-Kummerċ ta’ l-Armi. Din kellha taġġorna d-dispożizzjonijiet tad-Digriet Reali 1782/2004 tat-30 ta’ Lulju hawn fuq imsemmi. Il-Liġi l-ġdida għandha tikkonforma ma' u tagħmel referenza espliċita għall-Programm ta’ Azzjoni tan-NU (PoA NU) għall-prevenzjoni, il-ġlieda kontra u l-eradikazzjoni tal-kummerċ illeċitu ta’ armi żgħar u ħfief f’kull aspett tiegħu u r-Riżoluzzjonijiet relatati ta' l-UNGA, kif ukoll il-Protokoll kontra l-Manifattura Illeċita u t-Traffikar ta’ Armi tan-Nar, il-Partijiet u l-Komponenti tagħhom u Munizzjon, li jissupplimenta l-Konvenzjoni tan-NU kontra l-Kriminalità Organizzata Transnazzjonali (adottat mill-UNGA fil-31 ta' Mejju 2001), magħrufa aħjar bħala l-“Protokoll tan-NU dwar l-Armi tan-Nar”. B'segwitu għal dik it-talba mill-Parlament, fid-29 ta' Diċembru 2006 l-kabinett Spanjol approva proposta għal Liġi ġdida dwar il-Kummerċ Barrani ta' Materjal tad-Difiża u Merkanzija b'Użu Doppju. Din il-proposta qiegħda tiġi attwalment eżaminata u emendata mill-Parlament, u huwa mistenni li tidħol fis-seħħ san-nofs ta' l-2007. L-aspetti l-aktar rimarkabbli tal-proposta jistgħu jiġu mqassra hekk: — L-ewwel nett, il-leġislazzjoni Spanjola f'dan il-qasam ser issir regola ugwali għal Liġi, biex b'hekk jiġi stabbilit strument biex il-kontrolli jiġu eżerċitati b'aktar effikaċja. — It-tieni, il-Liġi ser taġġorna r-regolamenti l-ġodda dwar il-Kummerċ Barrani ta' Materjal tad-Difiża u Merkanzija b'Użu Doppju skond l-impenji magħmula minn Spanja fil-fora internazzjonali u s-sistemi ta' non proliferazzjoni. — It-tielet, il-Liġi l-ġdida ser twessa' l-ambitu tal-kontrolli għal kull xorta ta' arma tan-nar, inkluż armi għall-kaċċa u l-isparar sportiv, il-partijiet u l-komponenti u l-munizzjon tagħhom, f'konformità mar-Riżoluzzjoni 55/225 adottata mill-Assemblea Ġenerali tan-NU kontra l-Manifattura illeċita u t-traffikar ta’ armi tan-nar, il-partijiet u l-komponenti u l-munizzjon tagħhom. — Ir-raba', il-Liġi ser iżżomm espliċitament għat-tmien kriterji tal-Kodiċi ta' Kondotta ta' l-Ewropa dwar l-Esportazzjoni ta’ l-Armi, kif ukoll il-kriterji adottati mill-OSKE għall-użu ta' armi żgħar u ħfief. — Fl-aħħar, it-testi leġislattivi jinkludu impenn espliċitu għall-promozzjoni u l-parteċipazzjoni fil-proċess reġjonali u internazzjonali dirett lejn kontroll akbar tal-kummerċ fl-armi, speċjalment għall-adozzjoni ta' Trattat Internazzjonali dwar il-Kummerċ fl-Armi (ATT). F'dan ir-rigward, għandu jiġi nnutat li Spanja kienet wieħed mill-117-il promotur tal-proġett li ġie approvat fis-26 ta' Ottubru.

a) Matul l-2006, Spanja kkompletiet il-proċess intern ta' ratifikazzjoni għall-adozzjoni tal-Protokoll tan-“NU dwar l-Armi tan-Nar”, u fid-9 ta' rar 2007 ddepożitat l-istrument ta' l-adeżjoni mas-Segretarju Ġenerali tan-NU. Il-Protokoll jidħol fis-seħħ għal Spanja fil-11 ta' Marzu 2007.

Taħriġ ta' l-amministrazzjonijiet, l-aġenziji ta' l-infurzar tal-liġi, u l-korpi ġuridiċi

L-aġenziji Spanjoli ta’ l-infurzar tal-liġi komplew jorganizzaw, bħal fi snin preċedenti, korsijiet u workshops dwar it-trattament kriminali ta’ armi tan-nar u splussivi u dwar l-applikazzjoni tat-teknoloġija ta’ l-informatika għall-kontroll ta’ l-armi u l-isplussivi. Dawn huma seminars regolari li jiġu organizzati sabiex jiġu kkomunikati r-regoli u d-dispożizzjonijiet legali għall-prevenzjoni u għall-ġlieda kontra t-traffikar illeċitu ta’ armi u bil-għan li jiġu riċiklati u aġġornati l-uffiċjali tal-pulizija ta’ l-aġenziji rilevanti dwar is-suġġett.

Inizzjattivi jew attivitajiet oħrajn

Fil-qafas legali tal-“Konvenzjoni dwar l-istabbiliment ta' regolamenti uniformi għar-rikonoxximent reċiproku tal-marki uffiċjali ta' prova (proof marks) fuq l-armi tan-nar” ta' Lulju 1969, u skond id-dispożizzjonijiet stabbiliti mill-Awtorità Eżekuttiva tagħha, il-kummissjoni Internazzjonali Permanenti għall-prova ta' armi żgħar (CIP), il-Korp Uffiċjali ta' Prova Nazzjonali ta' Spanja “Banco Oficial de Pruebas de Armas de Eibar (BOPE)”, immarka l-armi kollha li jistgħu jinġarru disponibbli għal użu ċivili li ġew prodotti fi Spanja matul l-2006. L-immarkar ta' l-armi hija waħda mill-azzjonijiet rakkommandati li għandhom jittieħdu għall-ittraċċar u l-prosekuzzjoni fil-futur ta' traffikar illeċitu ta' SALW; l-immarkar jinkludi l-informazzjoni li ġejja: l-isem tal-produttur, in-numru sekwenzjali ta' l-arma, is-sena ta' produzzjoni u s-sinjali u l-logos tal-BOPE. Fl-2006 Spanja pproduċiet 280 pistola, 22 942 xkubetta (din iċ-ċifra tinkludi xkubetti b'kanna waħda) u 28 138 senter, li ġew kollha mmarkati mill-BOPE. Barra minn hekk, fl-2006 l-BOPE ddistruġġiet 1 276 arma li tista' tinġarr (l-aktar pistoli u rivolvers).

B’koordinazzjoni ma’ l-Istħarriġ Ċentrali għal Armi u Splussivi tal-Guardia Civil (l-aġenzija ċentrali Spanjola għall-kontroll amministrattiv ta' armi tan-nar), l-awtoritajiet kompetenti Spanjoli qabdu 7 015-il arma tan-nar illegali fl-2006. Attwalment, l-awtoritajiet Spanjoli għandhom total ta' 291 196 arma tan-nar ta' għamliet differenti maħżuna (bonded, maqbuda u kkonfiskati); 22 392 arma tan-nar ser jiġu rkantati u 40 772 oħra meqruda fl-2006.

Matul l-2006, l-awtoritajiet Spanjoli wettqu 23 727 spezzjoni f’faċilitajiet fejn jiġu prodotti jew maħżuna armi tan-nar u/jew splussivi (li jinkludu fabbriki, ażjendi kummerċjali, faċilitajiet sportivi ta' l-isparar, kumpanniji privati tas-sigurtà, eċċ.); minn dawn, 8 071 spezzjoni twettqu f'faċilitajiet relatati ma' armi tan-nar u 15 656 spezzjoni f'faċilitajiet fejn l-isplussivi huma prodotti jew maħżuna.

Barra minn hekk, uffiċjali tad-Dwana u tat-Taxxa għamlu diversi żjarat f’portijiet u f’ajruporti bħala parti mill-programm tagħhom fil-ġlieda kontra t-traffikar ta' armi fl-istess ħin ta' l-esportazzjoni ta’ armi.

SVEZJA

Il-leġislazzjoni dwar l-armi żgħar u ħfief ġiet emendata f'xi punti, fost l-oħrajn l-informazzjoni dwar id-dettalji ta' kuntatt għal sensara ta' l-armi żgħar u ħfief fir-reġistru nazzjonali tas-sensara ta' l-armi mhix ser tkun kunfidenzjali aktar.

Skond ordinanza ġdida li daħlet fis-seħħ fl-1 ta' Lulju 2006 d-Dwana Svediża hija obbligata li tinforma lill-Pulizija Svediża dwar l-armi kollha li jgħaddu mill-fruntieri Svediżi għal ġo l-Isvezja.

Il-leġislazzjoni dwar amnestija limitata biż-żmien fuq l-armi tan-nar ġiet approvata mill-Parlament fi tmiem l-2006 u daħlet fis-seħħ fl-1 ta' Marzu, 2007. L-amnestija kienet fis-seħħ mill-1 ta' Marzu sal 31 ta' Mejju 2007. L-iskop tal-leġislazzjoni hi li tnaqqas in-numru ta' l-armi illegali u mhux reġistrati fl-Isvezja.

UNJONI EWROPEA

Fl-2006, id-Direttiva dwar il-Valutazzjoni tas-Sigurezza tat-Trasportaturi ta' l-Ajru Barranin (SAFA) ġiet implimentata u tressqu tliet proposti leġislattivi li jindirizzaw miżuri regolatorji fit-territorju ta' l-UE:

— Aġġornament tad-Direttiva tal-KE dwar l-Armi (91/477);

— Proposta għal Direttiva tal-KE dwar l-Armi tan-Nar biex jiġi implimentat il-Protokoll tan-NU dwar l-Armi tan-Nar;

— Komunikazzjoni tal-Kummissjoni dwar is-sigurtà ta' l-isplussivi, id-detonaturi, it-tagħmir għall-produzzjoni tal-bombi u l-armi tan-nar fl-UE.

II. SFORZI TA’ IMPLIMENTAZZJONI INTERNAZZJONALI WAQT L-2006

AWSTRIJA

OSKE

L-Awstrija appoġġat l-implimentazzjoni ulterjuri tad-dokumenti ta' l-OSKE dwar SALW kif ukoll dwar ħażniet ta' munizzjon konvenzjonali. L-Awstrija organizzat preżentazzjoni ta' l-Istrateġija ta' l-UE għall-ġlieda kontra l-akkumulazzjoni u t-traffikar illeċitu ta' SALW u l-munizzjon tagħhom fid-Djalogu ta' Sigurtà tal-Forum għall-Kooperazzjoni fis-Sigurtà ta' l-OSKE fid-29 ta' Marzu 2006. Il-mira ta' dan l-isforz kienet l-ewwel nett il-familjarizzazzjoni ta' l-Istati parteċipanti mal-qafas regolatorju u l-attivitajiet kif ukoll il-proġetti ta' l-UE dwar is-SALW, u t-tieni il-bini tal-pedament għal koordinazzjoni u kooperazzjoni mtejba bejn l-OSKE u l-UE, sabiex jiġi żgurat li s-saħħiet u l-kapaċitajiet differenti jintużaw bl-aktar mod effikaċi fir-rigward ta' l-ispiża u li tiġi evitata d-duplikazzjoni tal-ħidma.

Kunsill ta' Sħubija Ewro-Atlantika (EAPC)

L-Awstrija tat appoġġ finanzjarju għal proġett għad-distruzzjoni ta’ armi żgħar u ħfief (SALW) u MANPADS fil-Kazakistan. Il-proġett immexxi mill-Istati Uniti tnieda f'April 2006.

Il-proġett għad-distruzzjoni ta’ armi żgħar u ħfief (SALW), MANPADS u munizzjon fl-Ukraina, li wkoll ġie ffinanzjat mill-Awstrija ġie implimentat ulterjorment fl-2006.

Nazzjonijiet Uniti

Fil-61 Assemblea Ġenerali tan-NU, l-Awstrija kienet ko-promotur tar-riżoluzzjonijiet li ġejjin rilevanti għal SALW:

“Assistenza lill-Istati biex jikkumbattu t-traffikar illeċitu ta' armi żgħar u ħfief u l-ġbir tagħhom”, “Problemi milll-akkumulazzjoni ta' ħażniet ta' munizzjon konvenzjonali”. L-Awstrija vvutat favur ir-riżoluzzjoni “Kummerċ illeċitu f'armi żgħar u ħfief fl-aspetti kollha tiegħu”.

BELĠJU

Il-Belġju jappoġġa diversi proġetti fid-dinja fil-qasam ta' SALW, notament:

Afrika

L-Afrika t'Isfel — EUR 216 700 — Safer Africa

Proġett iddisinjat biex ikabbar u jsaħħaħ il-kapaċitajiet ta' l-infurzar tal-liġi mill-pulizija fl-Afrika t'Isfel permezz tat-tnaqqis ta' armi ħfief f'żoni ta' riskju.

Il-Burundi — ir-RDK — ir-Rwanda — EUR 400 000 — RECSA-GRIP

Proġett bl-isem ta' “Building support and capacities for the development of National Action Plans on small arms and light weapons in Burundi, Rwanda and the DRC” (Il-Bini ta' l-appoġġ u l-kapaċitajiet għall-iżvilupp ta' Pjanijiet ta' Azzjoni Nazzjonali dwar Armi Żgħar u Ħfief fil-Burundi, ir-Rwanda u r-RDK).

Amerika Latina

Il-Kosta Rika, il-Panama, in-Nikaragwa, El Salvador, il-Ħonduras, il-Gwatemala — EUR 107 800 — Fondazzjoni Arias

Proġett iddisinjat biex itejjeb l-għarfien tal-membri tas-soċjetà l-aktar vulnerabbli (iż-żgħażagħ) fis-sitt pajjiżi dwar l-impatt ta' l-armi tan-nar f'ħajjithom permezz ta' attivitajiet ta' titjib ta' l-għarfien fl-iskejjel sekondarji.

Il-Brażil — EUR 70 467 — UNODC

Proġett iddisinjat biex isaħħaħ l-isforzi tal-komunità tad-Distrett Federali (Brasilia) biex tiġi pprevenuta l-vjolenza kkawżata mid-drogi u l-proliferazzjoni ta' l-armi tan-nar.

Asja

Il-Bangladesh, in-Nepal u s-Sri Lanka — EUR 100 000 — Safer World

Proġett iddisinjat biex isaħħaħ il-kapaċitajiet governattivi u l-kapaċitajiet tas-soċjetà ċivili fil-ġlieda kontra l-proliferazzjoni ta' l-armi żgħar fil-Bangladesh, in-Nepal u s-Sri Lanka (applikazzjoni tal-Programm ta' Azzjoni tan-Nazzjonijiet Uniti dwar l-Armi Żgħar).

Ewropa tal-Lvant u tax-Xlokk

Il-Belarus — EUR 55 370 — OSKE

Tisħiħ tal-kapaċitajiet fil-qasam tal-ġestjoni u s-sigurtà tal-ħżin ta' l-armi żgħar.

Il-Kosovo — EUR 94 543 — KOSSAC

Proġett tal-Programm ta' Żvilupp tan-Nazzjonijiet Uniti bl-isem ta' “KOSSAC”: KOSovo Small Arms Control Initiative (Inizjattiva għall-Kontroll ta' l-Armi Żgħar fil-Kosovo).

L-Ukraina — EUR 25 000

Riabilitazzjoni u protezzjoni taż-żona madwar id-depożitu tal-munizzjon f'Novobohdanivka.

BULGARIJA

Il-Bulgarija ffinanzjat proġett għad-distruzzjoni ta' 1 897 arma żgħira u ħafifa li kienu illegalment f'idejn iċ-ċivili u li sussegwentement ġew ikkonfiskati mill-Ministeru għall-Intern tal-Montenegro. Il-Bulgarija tat USD 7 588 lill-Ministeru għall-Intern tal-Montenegro għall-ikkompletar tal-proġett. Id-distruzzjoni ntemmet fit-28 ta' Frar 2006.

Fl-2006 l-Bulgarija organizzat Seminar internazzjonali bl-isem ta' “Export Control of Dual Use Items and Arms: Industry Outreach” (Il-Kontroll ta' l-Esportazzjoni ta' Oġġetti u Armi b'Użu Doppju: Informazzjoni lill-Industrija) (Sofia, 22-23 ta' Mejju 2006). Is-seminar f'Sofia ta' l-2006 kien parti mill-implimentazzjoni kontinwata tal-Pjan ta' Azzjoni Konġunt ta' l-Ungerija u l-Bulgarija fil-programm ta' informazzjoni tal-Grupp ta' l-Awstralja li l-mira tiegħu huma l-istati non-parteċipanti.

Is-seminar ta' Sofia kien opportunità għal skambju ta' informazzjoni, esperjenzi u taħriġ permezz ta' preżentazzjonijiet u diskussjonijiet interattivi bejn parteċipanti mill-Albanija, il-Bosnja u Ħerzegovina, il-Kroazja, Dik li qabel kienet ir-Repubblika tal-Maċedonja, is-Serbja u l-Montenegro.

B'segwitu għall-politika tagħha li tgħin lill-imsieħba tan-NATO kemm jista' jkun fl-indirizzar tal-problemi ta' sigurtà u difiża, fl-2006 l-Bulgarija pparteċipat f'9 mill-10 Proġetti tal-Fond Fiduċjarju NATO/PFP attwali. Ħamsa minn dawn il-proġetti kienu ddedikati għall-ġbir u d-distruzzjoni ta' SALW:

1. Fond Fiduċjarju Serbja u Montenegro II għad-distruzzjoni ta' 1 320 620 APLs fis-Serbja u l-Montenegro: EUR 30 000 euro.

2. Fond Fiduċjarju Ukraina II għad-distruzzjoni ta' munizzjon, SALW u MANPADS fl-Ukraina: EUR 25 000 euro.

3. Fond Fiduċjarju għad-distruzzjoni ta' SALW u MANPADS fil-Każakistan: EUR 10 226.

4. Fond Fiduċjarju Albanija II għad-distruzzjoni ta' munizzjon għal SALW fl-Albanija: EUR 25 000.

5. Fond Fiduċjarju għat-tindif ta' 569 ettaru ta' art ikkontaminat u r-rimi ta' materjal militari li ma splodiex (UXO) fl-Azerbajġan: EUR 15 000 euro.

Il-Ministeru għad-Difiża Bulgaru ssottometta l-informazzjoni li l-kompiti tal-Forzi Armati Bulgari, li qed jipparteċipaw f'operazzjonijiet ta' żamma tal-paċi fl-2006, ma inkludewx il-ġbir u d-distruzzjoni ta' SALW.

ĊIPRU

Ċipru jipparteċipa attivament fil-ħidma mwettqa f'dan il-qasam min-NU u l-OSKE.

B’mod speċifiku, Ċipru jipprovdi rapporti lin-NU għall-implimentazzjoni tal-Programm ta’ Azzjoni tan-Nazzjonijiet Uniti għall-prevenzjoni, il-ġlieda u l-qerda tal-kummerċ illeċitu f'armi żgħar u ħfief fl-aspetti kollha tiegħu. Barra minhekk, huwa pprovda informazzjoni lill-UNHCHR (ibbażata fuq id-deċiżjoni 124/2004) dwar “il-prevenzjoni ta’ vjolazzjonijiet tad-drittijiet tal-bniedem ikkawżati mid-disponibilità u l-użu ħażin ta’ SALW”.

Ċipru pprovda wkoll informazzjoni lill-OSKE dwar prattiċi u proċeduri nazzjonali għall-esportazzjoni ta’ Armi Konvenzjonali u Teknoloġija Relatata (fsc.del/269/06, 27.6.2006), dwar Trasferimenti ta’ Armi Konvenzjonali (FSC. DEL/432/06, 26.9.2006) u dwar SALW (FSC. DEL/14/07, 24.1.2007).

REPUBBLIKA ĊEKA

Ir-Repubblika Ċeka tieħu sehem b'mod attiv fl-implimentazzjoni tal-Programm ta' Azzjoni tan-NU kontra t-traffikar illeċitu ta' SALW. Fl-2006, ir-Repubblika Ċeka kkontribwiet CZK 1 000 000 (USD 47 308,17 = EUR 34 910) għall-attivitajiet tal-Fond Fiduċjarju għall-Konsolidazzjoni tal-Paċi permezz ta' Miżuri Prattiċi ta' Diżarm. Dan l-ammont ser jintuża għall-appoġġ tat-tieni fażi tal-bażi ta' data CASA, li qed tiġi implimentata minn Novembru 2006 sa Novembru 2007. Wieħed mill-objettivi ewlenin tal-bażi ta' data CASA huwa l-monitoraġġ ta' l-implimentazjoni tal-Programm ta' Azzjoni tan-NU mill-Istati Membri individwali tan-NU.

Il-koordinazzjoni bejn l-aġenziji fl-2006 ffukat l-aktar fuq it-tħejjija tal-Konferenza ta' Reviżjoni ta' l-2006 tal-Programm ta' Azzjoni tan-NU kontra t-traffikar illeċitu ta’ SALW u fuq l-implimentazzjoni ta’ l-istrument multilaterali dwar l-immarkar u l-ittraċċar. Ġie kkunsidrat ukoll id-dibattitu fi ħdan fora multilaterali relevanti oħrajn (l-Ewwel Kumitat UNGA, l-OSKE, l-Arranġament ta' Wassenaar).

Ir-Repubblika Ċeka kkooperat fost oħrajn ma' l-uffiċċji nazzjonali ta' l-Interpol f'Lima u Wiesbaden rigward 147 każ li kienu jinvolvu 1 791 arma.

DANIMARKA

L-awtoritajiet ta’ l-infurzar tal-liġi Daniża jipparteċipaw f’diversi inizjattivi internazzjonali u reġjonali li għandhom x’jaqsmu ma’ kwistjonijiet tal-kontroll u t-traffikar ta’ l-armi.

Minn Novembru 2006, il-pulizija Daniża pparteċipat fl-Operazzjoni Crossfire II dwar il-kuntrabandu ta' armi fil-qafas tat-Task Force tal-Baħar Baltiku.

Id-Danimarka qiegħda tappoġġa d-diżarm, id-demobilizzazzjoni, ir-reintegrazzjoni u r-riabilitazzjoni ta' eks ġellieda fil-Liberja permezz ta' Fond Fiduċjarju tal-Programm ta' Żvilupp tan-NU b'total ta' EUR 2,7 miljun (2004-2006).

Id-Danimarka qiegħda tappoġġa d-diżarm, id-demobilizzazzjoni, ir-reintegrazzjoni u r-riabilitazzjoni ta' eks ġellieda fl-Afganistan permezz ta' Fond Fiduċjarju tal-Programm ta' Żvilupp tan-NU b'total ta' EUR 1,1 miljun (2005-2006).

ESTONJA

Fl-2006, suldati Estonjani fl-Iraq ikkonfiskaw armi u munizzjon matul operazzjonijiet ta' pattulja fl-Iraq bosta drabi. L-operazzjonijiet twettqu f'kooperazzjoni ma' l-unità tal-forza ta' l-art ta' l-Istati Uniti u l-Iraq.

FINLANDJA

— Il-Finlandja appoġġat il-Programm ta’ Kontroll ta’ Armi Żgħar ta’ l-ECOWAS (ECOSAP) b'EUR 250 000 fl-2006. Fl-2007 u l-2008 ser jingħataw ammont simili biex b'hekk l-appoġġ totali tal-Finlandja tkun ta' EUR 750 000;

— Kontribuzzjoni għall-missjoni ta' l-OSKE fir-Repubblika tal-Moldova, biex tkopri d-distruzzjoni ta' ħażniet żejda u antikwati ta' munizzjon (total ta' EUR 160 000);

— Kontribuzzjoni għat-Tieni Fażi tal-Programm ta' l-OSKE dwar SALW u Munizzjon Konvenzjonali fir-Repubblika tat-Taġikistan, biex tkopri r-ristawr ta' depożiti ta' munizzjon f'sitt lokalitajiet (total ta' EUR 100 000);

— Appoġġ finanzjarju għall-proġett amministrat mill-Programm ta' Żvilupp tan-NU dwar SALW fl-Albanija. Il-proġett beda bħala skambju ta' armi għal żvilupp biex jiġu rkuprati l-munizzjon u l-armi żgħar miżmuma illegalment li kienu nsterqu mid-depożiti ta' l-armata matul il-kriżi fl-aħħar tad-disgħajnijiet. Il-ġabra kienet possibbli minħabba l-liġijiet ta' amnestija li adotta l-gvern. L-iskop tal-proġett twessa' aktar 'il quddiem għall-iżvilupp tal-pulizija tal-lokalità, bil-mira li tinbena l-fiduċja bejn is-servizz ta' l-infurzar tal-liġi u s-servizz pubbliku minn naħa u ċ-ċittadini mill-oħra. Il-Finlandja ffinanzjat il-proġett sa l-għeluq tiegħu fl-2006.

Inizjattivi oħra

Il-Finlandja kkontribwiet għall-proċess ta' diżarm fil-qafas tal-mandat tal-Missjoni ta' Monitoraġġ f'Aceh (AMM) billi ssekondat 11-il espert. L-ispejjeż ammontaw għal madwar EUR 545 000. Id-diżarm ta' l-armi tal-Moviment għal Aceh Ħieles (GAM) beda fil-15 ta' Settembru 2005 u ġie eżekutat f'erba' stadji u konkluż sal-31 ta' Diċembru 2005. Skond il-Memorandum ta' Ftehim bejn il-Gvernijiet tar-Repubblika ta' l-Indonesja u l-GAM, il-GAM aċċetta li jibda' d-diżarm ta' l-armi, l-munizzjon u l-isplussivi kollha f'idejn il-parteċipanti tal-GAM bl-għajnuna tal-Missjoni ta' Monitoraġġ f'Aceh. Il-GAM għadda 840 arma lill-AMM biex b'hekk ġie implimentata b'suċċess il-proċess ta' diżarm. L-armi kollha kkonsenjati ġew distrutti.

FRANZA

Nazzjonijiet Uniti fl-2006 Franza kkontribwiet għall-fond speċjali taċ-Ċentru Reġjonali tan-Nazzjonijiet Uniti għall-Paċi u d-Diżarm fl-Afrika f'Lomé (UNREC) (EUR 77 000).

L-ECOWAS: Franza pparteċipat fil-programm ta' appoġġ għall-kontroll ta' armi ħfief fl-istati membri ta' l-ECOWAS (USD 260 000).

It-Taġikistan: bejn Settembru 2005 u April 2006, missjoni ta' erba' esperti Franċiżi marret it-Taġikistan (taħriġ, superviżjoni tal-ħolqien ta' ħażna, kontroll ta' l-operazzjonijiet għad-distruzzjoni ta' munizzjon mhux stabbli) bħala parti mill-operazzjonijiet imwettqa taħt il-patroċinju ta' l-OSKE.

L-Ukraina: F'Mejju 2006, parteċipazzjoni fil-missjoni ta' evalwazzjoni u ta' parir dwar id-diżarm (distruzzjoni ta' ħażniet ta' munizzjon żejda) tas-sit Novobogdanivka (Ukraina). Minn Settembru sa Ottubru 2006, missjoni ta' taħriġ għal esperti fit-tneħħija tal-bombi għad-distruzzjoni ta' ħażniet ta' munizzjon żejda fl-Ukraina (3 esperti).

Il-Libanu: verifika tas-sikurezza tal-ħażniet tal-munizzjon tal-Forzi Armati Libaniżi (LAF) seħħet f'Marzu 2006. Wara l-verifika, il-LAF ingħataw taħriġ minn esperti ta' l-armata fit-tneħħija tal-bombi.

ĠERMANJA

Il-Ġermanja tikkontribwixxi għal proġetti u attivitajiet fil-qasam ta' SALW inkluż il-munizzjon tagħhom fil-qafas ta' u f'kooperazzjoni ma' firxa ta' istituzzjonijiet u organizzazzjonijiet. Il-biċċa l-kbira ta' dawn l-attivitajiet jitwettqu fi skeda ta' żmien usa' mis-sena kalendarja. L-inizjattivi ċentrali fl-2006 huma elenkati hawn taħt:

L-Afganistan (2004 -)

Mill-2004, il-Ġermanja tappoġġa l-proċessi ta' DD&R u ta' DIAG fl-Afganistan permezz tal-ko-finanzjament tar-rimi u d-distruzzjoni ta' armi u munizzjon żejjed. Baġit ġenerali: EUR 3 000 000.

L-Albanija (2006)

Fl-2006, il-Ġermanja appoġġat il-Fond Fiduċjarju tas-Sħubija għall-Paċi tan-NATO għad-distruzzjoni ta' SALW, MANPADS u munizzjon fl-Albanija. Kontribuzzjoni: EUR 107 000.

L-Angola (2003-2006)

Il-Ġermanja tappoġġa l-integrazzjoni soċjali u ekonomika mill-ġdid ta' l-eks ġellieda u l-familji tagħhom fl-Angola. Sabiex isseħħ reintegrazzjoni sostenibbli, jittieħed approċċ ibbażat fuq il-komunità. L-istabbiliment mill-ġdid huwa kkombinat ma' programmi ta' żvilupp rurali u agrikoli. Il-programm jinvolvi wkoll ir-rikostruzzjoni ta' toroq u b'hekk jiġġenera l-impjiegi għall-komunitajiet li jkunu qed jirċievu u l-eks ġellieda. Il-kapaċitajiet tal-gvernijiet u l-amministrazzjnoijiet lokali huma msaħħa biex jiġu żviluppati u implimentati programmi għar-reintegrazzjoni. Baġit ġenerali: EUR 11 990 332.

Il-Burundi (2003-2007)

Il-Ġermanja tappoġġa l-programm ta' demobilizzazzjoni u reintegrazzjoni tal-Burundi. Il-proġett għandu erba' komponenti ewlenin: l-għoti tas-setgħa lill-istrutturi tar-reintegrazzjoni komunali, ir-rivitalizzazzjoni tal-produzzjoni agrikola, il-ġenerazzjoni tad-dħul u r-riabilitazzjoni ta' l-infrastruttura. Baġit ġenerali: EUR 15 940 000.

Il-Kambodja (2006 -)

2. Il-Ġermanja wettqet żjara ta' evalwazzjoni f'Diċembru 2006 biex tinvestiga l-problemi tal-ħażniet ta' munizzjon u tiżviluppa proposta għal proġett għall-implimentazzjoni fl-2007-2008 fir-rigward tat-titjib tal-ġestjoni u s-sigurtà tal-ħażniet kif ukoll id-distruzzjoni ta' munizzjon żejjed.

Ir-Repubblika Demokratika tal-Kongo — RDK (2004-2007)

Il-Ġermanja tappoġġa l-Programm Nazzjonali ta' Demobilizzazzjoni u Reintegrazzjoni (NDRP). B'segwitu għall-appoġġ għall-“Comité Technique de Planification et de Coordination” (CTPC), il-Ġermanja impenjat fondi għal kooperazzjoni ta' tliet snin mal-Commission Nationale de Démobilisation et Réinsertion (CONADER). Baġit ġenerali: EUR 2 500 000.

Ir-Repubblika Demokratika tal-Kongo — RDK (2005-2011)

Il-Ġermanja tappoġġa r-reintegrazzjoni soċjali u ekonomika ta' tfal u żgħażagħ preċedentement assoċjati ma' forzi li kienu qed jiġġieldu fil-Provinċja ta' Meniema fir-RDK. Baġit ġenerali: EUR 12 000 000.

Il-Komunità ta’ l-Afrika tal-Lvant (2004 -)

Il-Ġermanja tappoġġa l-iżvilupp ta' qafas politiku, legali u istituzzjonali fi ħdan il-Komunità ta’ l-Afrika tal-Lvant (EAC) sabiex tiġi kkontrollata l-proliferazzjoni bla kontroll ta’ SALW. Komponenti tal-proġett mas-Segretarjat ta' l-EAC jinkludu l-iżvilupp organizzazzjonali biex jiġi stabbilit Punt Fokali Reġjonali dwar il-Kontroll ta' l-Armi Żgħar, l-armonizzazzjoni ta' linji politiċi u leġislazzjoni, it-taħriġ, l-iżvilupp ta' approċċi sistematiċi biex tiġi valutata l-problema ta' SALW, u edukazzjoni u titjib ta' l-għarfien f'kooperazzjoni ma' organizzazzjonijiet tas-soċjetà ċivili fl-Istati Membri ta' l-EAC.

Ir-Reġjun Akbar tal-Lagi l-Kbar (2003-2006)

Il-Ġermanja kkontribwiet għall-Fond Fiduċjarju tal-Programm ta' Bosta Pajjiżi għad-Demobilizzazzjoni u r-Reintegrazzjoni mmexxi mill-Bank Dinji (MDRP) għar-Reġjun Akbar tal-Lagi l-Kbar. Baġit ġenerali: EUR 9 900 000.

Il-Lega ta' l-Istati Għarab (2004 -)

Il-Ġermanja kompliet il-kooperazzjoni tagħha mal-Lega ta' l-Istati Għarab (AL) billi pprovdiet assistenza għal ħidma relatata ma' SALW f'diversi livelli. Ingħata appoġġ għal laqgħa tal-punti fokali dwar SALW mill-pajjiżi tal-Lega. Kompliet it-traduzzjoni għal-lingwi Għarab tad-dokumenti ta' l-OSKE dwar kwistjonijiet relatati mas-SALW. Żjara ta' studju f'Berlin, Vienna (OSKE) u Geilenkirchen (Ċentru tal-Verifikazzjoni tal-Forzi Armati Ġermaniżi) kienet organizzata għall-persunal tas-Segretarjat ta' l-AL f'Ottubru 2006. Bħala eżempju tal-kooperazzjoni konkreta ma' Stat Membru ta' l-AL, f'Settembru 2006 l-Ġermanja organizzat kors ta' taħriġ ta' jumejn dwar il-ġestjoni u s-sigurtà ta' ħażniet fit-Tunisija.

Il-Liberja (2005-2007)

Il-Ġermanja tappoġġa l-Programm nazzjonali ta' Demobilizzazzjoni u Reintegrazzjoni (DDRR). Il-programm jipprovdi assistenza psikoloġika lill-vittmi ta' abbuż sesswali fil-Liberja relatat mal-gwerra u jappoġġa r-reintegrazzjoni tar-rifuġjati u l-eks ġellieda li jirritornaw permezz tar-riabilitazzjoni ta' l-infrastruttura b'ħafna xogħol ta' l-idejn. Baġit ġenerali: EUR 10 750 000

Il-Komunità ta’ l-Iżvilupp tan-Nofsinhar ta’ l-Afrika (2004 -)

Il-Ġermanja tappoġġa l-Komunità ta’ l-Iżvilupp tan-Nofsinhar ta’ l-Afrika (SADC) fl-implimentazzjoni tal-Protokoll SADC dwar il-Kontroll ta’ Armi tan-Nar, il-Munizzjon u Materjal Relatat Ieħor. Bħala parti minn din il-kooperazzjoni il-Ġermanja nnominat konsulent dwar kwistjonijiet ta’ paċi u sigurtà sabiex jappoġġa l-istabbiliment ta’ Punt Fokali Reġjonali fis-Segretarjat tas-SADC. Il-proġett jinkludi l-komponenti li ġejjin: l-armonizzazzjoni ta' linji politiċi u leġislazzjoni, il-bini tal-kapaċità, it-taħriġ ta' aġenziji ta' l-infurzar tal-liġi u l-kooperazzjoni ma' atturi tas-soċjetà ċivili.

Ir-Rwanda (2003-2007)

Il-Ġermanja tappoġġa l-Kummissjoni tar-Rwanda għad-Demobilizzazzjoni u r-Reintegrazzjoni (RDRP) u l-proċess ta' reintegrazzjoni soċjali ta' l-eks ġellieda fir-Rwanda. Baġit ġenerali: EUR 8 773 000.

Is-Senegal (2005-2006)

Il-Ġermanja tappoġġa programmi għal kuxjenza dwar armi żgħar fir-reġjun ta' Casmance. Il-programm kien ibbażat fuq rettikolat ta' diversi NGOs li żviluppaw strateġija komprensiva biex tiġi ttrattata l-problema tal-proliferazzjoni bla kontroll ta' SALW. L-attivitajiet bdew fl-2005 b'workshop ta' koordinazzjoni u bil-bini tal-kapaċità. Il-fokus ewlieni kien it-tkabbir ta' l-għarfien fost il-popolazzjoni u l-uffiċjali tal-gvern fir-reġjun trans-konfini.

Is-Sierra Leone (2004-2006)

Il-Ġermanja tappoġġa l-edukazzjoni u t-taħriġ vokazzjonali għat-tfal u ż-żgħażagħ affettwati mill-kunflitt armat inkluż tfal preċedentement assoċjati mal-forzi li kienu qed jiġġieldu fis-Sierra Leone. Baġit ġenerali: EUR 12 000 000.

L-Ewropa tax-Xlokk/RACVIAC (2005 -)

l-Ġermanja kompliet tappoġġa x-xogħol fil-livell ta' seminar relatat ma' SALW fiċ-ċentru reġjonali għall-kontroll ta’ l-armi. Inizjattivi konkreti inkludew is-senserija u l-ġestjoni tal-ħażniet.

L-Uganda (2005-2007)

Il-Ġermanja tappoġġa l-Punt Fokali Nazzjonali dwar l-Armi Żgħar għall-implimentazzjoni tal-Pjan ta’ Azzjoni Nazzjonali ta’ l-Uganda dwar il-Kontroll ta' l-Armi Żgħar fiż-żoni tal-bini tal-kapaċità u t-tkabbir ta' l-għarfien. Skond il-Programm ta' Azzjoni tan-NU dwar Armi Żgħar u ftehim reġjonali oħra, il-gvern ta' l-Uganda ħoloq uffiċċju għall-koordinazzjoni tal-kontroll ta' l-armi żgħar.

UNGERIJA

Miżuri globali

Ir-Repubblika ta' l-Ungerija kienet involuta f'negozjati internazzjonali mmirati biex jiġi pprevenut, miġġieled u meqrud il-kummerċ illeċitu f'SALW fil-livell reġjonali u dak internazzjonali. Il-politika Ungeriża ta' liċenzjar tosserva strettament l-embargoes kollha tal-Kunsill ta' Sigurtà tan-NU u l-embargoes l-oħra ddikjarati mill-Organizzazzjoni għas-Sigurtà